MT Il-Ġurnal Uffiċjali ta’ l-Unjoni Ewropea C NaN/1

RAPPORT SPEĊJALI Nru 1/2006

dwar il-kontribut tal-Fond Soċjali Ewropew biex jikkumbatti t-tluq kmieni mill-iskola flimkien mar-risposti tal-Kummissjoni

(skond Artikolu 248(4), it-tieni sottoparagrafu, KE)

WERREJ

GLOSSARJU

I-VI SOMMARJU EŻEKUTTIV

1-12 INTRODUZZJONI

4-8 Ir-rata ta' tluq kmieni mill-iskola mnaqqsa bin-nofs sas-sena 2010

9 L-użu ta' l-ESF biex jiġi indirizzat it-tluq kmieni mill-iskola

10-12 L-iskop u l-aproċċ tal-verifika

13-50 L-OSSERVAZZJONIJIET TAL-VERIFIKA

13-17 It-twettiq mill-Kummissjoni tal-funzjoni ta' ġestjoni tagħha

18-50 Il-ġestjoni ta' l-Istati Membri ta' l-attivitajiet kofinanzjati mill-ESF

18-25 Qabel ingħataw il-fondi saret analiżi adegwata tal-benefiċji ekonomiċi mistennija?

26-36 Il-benefiċarji kienu mmirati u r-riżorsi allokati skond il-bżonnijiet speċifiċi?

35-36 Ir-riżorsi kienu allokati lil dawk l-aktar fil-bżonn?

37-43 Il-ġestjoni tal-proġetti mmassimizzat l-impatt ta' l-għoti tal-fondi?

40-41 Il-bżonn li jkunu immirati b'mod aħjar il-benefiċarji individwali

42-43 Sistemi ta' informazzjoni għall-ġestjoni u qsim ta' informazzjoni limitati

44-50 Saru kontrolli u evalwazzjoni xierqa?

51-60 KONKLUŻJONIJIET U RAKKOMANDAZZJONIJIET

Annessi 1-3

Ir-Risposti tal-Kummissjoni

GLOSSARJU

Awtorità ta' Ġestjoni Awtorità jew korp maħtur mill-Istati Membri għall-ġestjoni ta' programm ta' intervenzjoni. Hija responsabbli, min-naħa, għall-effiċjenza u l-korrettezza tal-ġestjoni u, min-naħa l-oħra, għall-implimentazzjoni (tirċievi, teżamina u tevalwa l-operazzjonijiet tal-programmi, tiġbor id-dejta, u tipprepara r-rapport annwali, torganizza evalwazzjonijiet ta' nofs terminu, etc.). Awtorità ta' Ħlas Awtorità jew korp maħtur mill-Istati Membri għall-preparazzjoni u s-sottomissjoni ta' applikazzjonijiet għall-ħlas u biex tirċievi ħlas mill-Kummissjoni. EES L-Istrateġija Ewropea dwar l-Impjieg tikkoordina l-politika nazzjonali ta' l-Istati Membri dwar l-impjieg u tieħu ħsieb it-tnissil ta' Linji gwida dwar l-Impjieg. Dawn jiġu adottati annwalment mill-Kunsill, fuq il-proposti tal-Kummissjoni. ESF Fond Soċjali Ewropew. ESL Tluq kmieni mill-iskola. Fondi Strutturali Fondi Komunitarji għas-sustenn ta' programmi għall-iżvilupp Strutturali soċjo-ekonomiku fl-Istati Membri. MGI Programm Soċjali għall-Integrazzjoni. Social Integration Programme. NAP Pjanijiet ta' Azzjoni Nazzjonali huma preparati minn kull Pajjiż Membru sabiex jimplimentaw linji gwida għall-impjieg li jiġu adottati annwalment mill-Kunsill. Objettiv 3 Il-mira politika ta' l-UE biex tikkumbatti l-qagħad għal terminu twil u tiffaċilita l-integrazzjoni fl-impjieg. OP Programm operattiv ta' żvilupp soċjo-ekonomiku ffinanzjat b'mod konġunt bil-fondi nazzjonali u strutturali. SGP Programmi Soċjali ta' Garanzija. Social Guarantee Programmes.

SOMMARJU EŻEKUTTIV

I. Taħt l-Aġenda ta' Liżbona tas-sena 2000, il-Kunsill Ewropew qabel, li bħala parti mill-aġenda għall-inklużjoni soċjali, jiffoka fuq it-tnaqqis tal-persentaġġ ta' żgħażagħ li jitilqu mill-iskola qabel iż-żmien, mill-medja ta' 19,3 %. Għalhekk stabbilixxa mira li sas-sena 2010 l-Istati Membri kollha minn ta' l-inqas iridu jnaqqsu bin-nofs ir-rata ta' żgħażagħ li jitliqu mill-iskola qabel iż-żmien (1), b'referenza għar-rata li kienet giet ikkalkulata fis-sena 2000, sabiex fl-UE tintlaħaq rata medja ta' 10 % jew inqas. Għas-sitt Stati Membri (Spanja, Franza, Irlanda, Olanda, Portugall u r-Renju Unit) il-verifika eżaminat in-natura ta' l-azzjonijiet kontinwi kofinanzjati mill-Fond Soċjali Ewropew (ESF) bil-għan li tiġi indirizzata l-problema tat-tluq kmieni mill-iskola (ESL). Il-verifika vvalutat jekk il-proċeduri li hemm fis-seħħ humiex adegwati sabiex tiġi żgurata l-effiċjenza u l-effettività ta' dawn l-azzjonijiet immirati biex jintlaħqu dawn l-għanijiet.

II. L-ESF jgħin bosta tipi ta' azzjonijiet differenti mmirati biex jevitaw it-tluq mill-iskola jew biex jerġgħu jintroduċu żgħażagħ fis-sistema edukattiva, bħall-introduzzjoni ta' kurrikula distinti, klassijiet għal żgħażagħ bi bżonnijiet speċjali, sistemi li jikkontrollaw l-attendenza, kapaċitajiet u attivitajiet għall-integrazzjoni fis-soċjetà, evalwazzjoni ta' l-edukazzjoni u guidance counselling.

III. Ġew identifikati l-punti ta' saħħa kif ukoll in-nuqqasijiet tal-proċeduri li bihom jittieħdu d-deċiżjonijiet fl-Istati Membri li jeffetwaw il-benefiċji li jiġu miksuba mill-fondi komunitarji. B'mod partikolari, a) attivitajiet kofinanzjati mill-ESF għall-ESL ġew mibdija mingħajr analiżi adegwata tas-sitwazzjoni eżistenti u r-riżultati mistennija jew immirati; b) f'bosta każi, l-awtoritajiet ta' l-Istati Membri ma setgħux jiġġustifikaw b'mod suffiċjenti l-livell totali ta' fondi li ġew allokati fuq l-azzjonijiet, anqas ma setgħu jiġġustifikaw l-allokazzjoni ta' fondi mill-ESF fuq il-varji reġjuni skond il-livell ta' ESL imġarrab; c) l-użu ta' definizzjonijiet ta' l-ESL li jvarjaw ġo Stat Membru ma ffaċilitax l-għażla ta' oqsma ġeografiċi għall-għajnuna u lanqas il-kejl ta' l-impatt ta' l-inizjattivi. Fuq livell usa', sforzi biex tiġi adottata d-definizzjoni ta' l-Eurostat jgħinu l-isforzi tal-Komunità biex tindirizza l-problema ta' l-ESL; d) l-Istati Membri sabu diffikultà biex jidentifikaw il-popolazzjoni immirata bl-azzjonijiet tagħhom. Madanakollu, żewġ Stati Membri indirizzaw din il-problema billi waqqfu sistema ta' databases nazzjonali biex jikkontrollaw l-inċidenza ta' l-ESL; e) ftit informazzjoni ta' evalwazzjoni kwantitattiva kienet disponibbli dwar ir-riżultati jew l-impatt ta' dawn il-programmi kofinanzjati li kienu immirati biex inaqqsu l-ESL, għalkemm valutazzjonijiet separati fuq l-implimentazzjoni tal-miżuri ta' l-ESL kienu saru minn żewġ Stati Membri.

IV. Biex twettaq il-funzjoni ta' ġestjoni tagħha kif suppost il-Kummissjoni trid tikseb assigurazzjoni raġjonevoli li ġestjoni finanzjarja tajba qiegħda tiġi implimentata fil-prattika fl-Istati Membri, jew permezz ta' użu aħjar ta' l-informazzjoni li tiġi rċevuta preżentement jew b'aktar attivitajiet ta' kontroll.

V. Il-Qorti tirrakkomanda li l-Kummissjoni: a) fejn hemm bżonn, tagħti gwida xierqa lill-Istati Membri, sabiex tiżgura li l-fondi tal-Komunità qegħdin jintużaw b'mod effiċjenti, effettiv u ekonomiku; b) tivverifika li s-sistemi ta' ġestjoni ta' l-Istati Membri jimxu mal-prinċipji ta' l-ekonomija, effiċjenza u effettività b'konformità mar-regolamenti tal-Komunità.

VI. Il-Qorti tirrakkomanda wkoll li l-awtoritajiet ta' l-Istati Membri, b'koperazzjoni mal-Kummissjoni: a) jiddefinixxu u jidentifikaw b'mod korrett l-inċidenza ta' l-ESL; b) iwaqqfu jew isaħħu l-proċeduri eżistenti tal-miżuri kofinanzjati biex jidentifikaw u jimmiraw lil dawk li l-aktar qegħdin fir-riskju li jitilqu mill-iskola qabel iż-żmien; c) jinkoraġġixxu t-tpartit ta' informazzjoni u l-aħjar prattika, fejn dan huwa permess bil-liġi, bejn l-organizzazzjoniet kollha lokali u nazzjonali responsabbli milli jindirizzaw l-ESL; d) b'mod attiv jippromwovu l-użu innovattiv tal-fondi mogħtija mill-ESF sabiex jindirizzaw l-ESL.

INTRODUZZJONI

1. F'Marzu tas-sena 2000 il-Kunsill Ewropew qabel fuq għan ġdid għall-Unjoni Ewropea: biex l-Ewropa tinbidel f'ekonomija kompetittiva, dinamika u bbażata fuq l-għarfien, ikkaratterizzata bi grad ogħla ta' inklużjoni soċjali. Aspett importanti ta' l-aġenda għall-inklużjoni soċjali kien l-għarfien tal-bżonn li jigi miġġieled il-fenomenu taż-żgħażagħ li jitilqu mill-iskola qabel iż-żmien. Fis-sena 2000, ġie stmat li, 19,3 % (2) taż-żgħażagħ fil-15 il-Stat Membru ta' l-UE telqu mill-iskola qabel iż-żmien.

2. Il-programmi kofinanzjati ta' l-ESL jindirizzaw il-problema ta' l-għadd kbir ta' żgħażagħ mingħajr il-livell minimu ta' edukazzjoni mixtieqa, sabiex jirnexxilhom jintegraw u jimxu l-quddiem fis-suq ta' l-impjiegi. L-ESF jikkofinanzja azzjonijiet implimentati mill-Istati Membri biex jindirizzaw din is-sitwazzjoni.

3. Il-Qorti għamlet verifika tal-kontribuzzjoni ta' l-ESF biex jitnaqqas it-tluq kmieni mill-iskola. L-għan ta' din il-verifika kien biex jiġi ddeterminat jekk, fil-programmi ta' seba' Stati Membri, jeżistux proċeduri adegwati biex jiżguraw l-effiċjenza u l-effettività ta' l-azzjonijiet kofinanzjati mill-ESF immirati biex jikkumbattu t-tluq kmieni mill-iskola (ESL). L-ispiża totali ta' dawn il-programmi, li jikkonsistu f'kontribuzzjonijiet nazzjonali u mill-ESF, kienet stmata għal 1 078 miljun euro għall-perjodu mis-sena 2000 sas-sena 2006, u minn dawn 489 miljun euro ntefqu sal-31 ta' Diċembru 2003.

Ir-rata ta' tluq kmieni mill-iskola mnaqqsa bin-nofs sas-sena 2010

4. Waqt li d-definizzjonijiet ta' ESL applikati mill-Istati Membri huma mnissla mis-sistemi edukattivi individwali, fis-sena 1999 il-Kunsill Ewropew adotta definizzjoni għat-tluq kmieni mill-iskola bħala bażi biex jiġi stabbilit punt biex minnu jista' jitkejjel it-tnaqqis fil-livell ta' l-ESL. Id-definizzjoni kienet: “żgħażagħ li lestew l-edukazzjoni ta' livell 2 (edukazzjoni sekondarja (3)), sena qabel il-European Labour Force survey, u li m'għadhomx fl-edukazzjoni jew fit-taħriġ”.

5. Is-sena ta' wara, fil-kuntest ta' l-Aġenda ta' Liżbona, il-Kunsill Ewropew qabel fuq numru ta' miri li għandhom jintlaħqu fl-oqsma ta' l-inklużjoni soċjali u l-kompetenzi ekonomiċi. Waħda minn dawn il-miri kienet it-tnaqqis fl-ESL li kienet teħtieg li sas-sena 2010 l-Istati Membri kollha minn ta' l-inqas inaqqsu bin-nofs ir-rata ta' żgħażagħ li jitliqu mill-iskola qabel iż-żmien (4), b'referenza għar-rata li kienet giet ikkalkulata fis-sena 2000, sabiex fl-UE tintlaħaq rata medja ta' 10 % jew inqas (5).

6. Sussegwentement, il-Linji Gwida dwar il-Politika ta' l-Impjieg, 2002 (6) kienu jinkludu proposti li l-Istati Membri għandhom inaqqsu sostanzjalment in-numru ta' żgħażagħ li jitilqu mill-edukazzjoni ma' l-ewwel opportunità. Dan għandu jsir billi jitfasslu miżuri speċifiċi ta' rimedju u billi tiġi mtejba l-kwalità tas-sistemi ta' l-edukazzjoni u t-taħriġ u kurrikula rilevanti.

7. Waqt li l-linji gwida u d-dikjarazzjoniet ta' politika huma ċari, u jaqblu ma' partijiet oħra tal-politika soċjali u ta' l-impjieg, il-politika ta' l-edukazzjoni hija r-responsabbiltà ta' l-Istati Membri u hija megħjuna mill-UE fil-qafas ta' l-EES. Peress li l-Istati Membri m'humiex milquta bl-istess mod minn dan il-fenomenu minħabba l-kuntesti edukattivi, ekonomiċi, soċjali u kulturali differenti, l-għajnuna sabiex jitnaqqas l-ESL tingħata mill-Komunità permezz ta' miżuri u azzjonijiet fil-Programmi Operattivi (OP) individwali, bħala għajnuna għall-politika ta' l-Istati Membri dwar it-tagħlim kontinwu u aċċess akbar għas-swieq ta' l-impjieg. F'bosta każi, l-Istati Membri għandhom ukoll azzjonijiet iffinanzjati min-nazzjon biex jindirzzaw l-aspetti varji tal-problema.

8. Fis-sena 2000 ir-rata medja ta' l-ESL fil-15-il Stat Membru antik, minbarra f'żewġ Stati Membri (il-Finlandja u l-Iżvezja) kienet ta' 19,3 %. Ir-rata ta' l-ESL fil-Finlandja u l-Iżvezja kienet inqas mir-rata ta' 10 % mmirata mill-Ewropa. Fl-2004, ir-rata ta' l-ESL niżlet għal 18,0 % u matul din is-sena bid-dħul ta' l-10 Stati Membri ġodda kompliet tinżel għal 17,3 % (ara Anness 1). Bl-Istati Membri ġodda inklużi, 9 mill-25 kellhom rata aktar baxxa minn dik immirata mill-Ewropa ta' 10 %. Il-Kummissjoni, fir-rapport tagħha dwar l-implimentazzjoni tal-programm ta' xogħol dwar l-Edukazzjoni u t-Taħriġ 2010 (7) osservat li fl-aħħar snin kien hemm titjib kontinwu fit-tnaqqis tar-rata ta' l-ESL, filwaqt li rrimarkat li l-progress jeħtieġ ikun aktar mgħaġġel biex tintlaħaq il-mira ta' 10 % fl-2010.

L-użu ta' l-ESF biex jiġi indirizzat it-tluq kmieni mill-iskola

9. Ir-rwol tal-Fondi Strutturali huwa li jikkofinanzjaw l-investiment fil-kapital fiżiku u uman, sabiex jitnaqqsu d-differenzi fil-livell ta' l-għajxien bejn il-popli u r-reġjuni ta' l-UE. Il-Fond Soċjali Ewropew huwa wieħed mill-erba' Fondi Strutturali ta' l-UE u huwa strutturat sabiex jikkontribwixxi lejn l-azzjonijiet li jittieħdu sabiex tintlaħaq l-Istrateġija Ewropea għall-Impjieg. It-tisħiħ ta' għajnuna mill-ESF lejn il-qasam ta' politika edukattiva li ma tagħmilx parti mill-politika ta' l-UE, għall-perjodu ta' programmi bejn l-2000 u l-2006 uriet li l-Kummissjoni u l-Istati Membri għarfu l-bżonn li din il-problema tiġi indirizzata permezz ta' l-immodernizzazzjoni tas-sistemi edukattivi u l-kurrikula. Waqt li l-azzjonijiet ikkofinanzjati mill-ESF biex jiġġieldu l-ESL għandhom jikkontribwixxu effettivament sabiex jintlaħqu l-Linji gwida Ewropej dwar l-Impjieg u biex jintlaħqu l-miri (8) stabbiliti mill-Agenda ta' Liżbona tas-sena 2000, in-natura ta' dawn l-azzjonijiet tiddependi mill-bżonnijiet speċifiċi ta' l-Istati Membri individwali. Anness 2 jagħti deskrizzjoni tat-tipi ta' attivitajiet immirati biex jikkumbattu l-ESL f'kull Stat Membru ikkonċernat li tipikament huma kkofinanzjati mill-ESF. L-Anness juri wkoll l-aspetti partikolari li influwenzaw l-effettività tal-programmi, inklużi l-prattiċi tajba.

L-iskop u l-aproċċ tal-verifika

10. L-għan tal-verifika kien biex jagħmel valutazzjoni tas-suffiċjenza tal-proċeduri tal-Kummissjoni u l-Istati Membri intenzjonati biex jiżguraw l-effiċjenza u l-effettività tal-programmi ikkofinanzjati mill-ESF biex jindirizzaw it-tluq kmieni mill-iskola.

11. L-approċċ użat mill-Qorti biex tilħaq il-għan tal-verifika kien billi eżaminat id-domandi segwenti: a) Il-Kummissjoni kienet wettqet il-funzjoni ta' ġestjoni tagħha rigward il-ġestjoni finanzjarja tajba tal-fondi mill-ESF f'dan il-qasam? b) Qabel ingħataw il-fondi, l-awtoritajiet ta' l-Istati Membri għamlu analiżi adegwata tal-benefiċji ekonomiċi mistennija? c) Il-benefiċarji ġew immirati u r-riżorsi allokati skond il-bżonnijiet speċifiċi tal-partijiet u b'mod raġonevoli u b'infiq effiċjenti? d) Il-proġetti ġew implimentati b'mod li setgħu jintlaħqu l-għanijiet speċifiċi ta' l-azzjonijiet u l-għan ġenerali li jiġi miġġieled l-ESL? e) Fl-Istati Membri sar kontroll u evalwazzjoni adegwata sabiex jiġi żgurat li l-azzjonijiet kienu qed jindirizzaw b'mod effettiv il-miri iffissati?

12. Il-Qorti vverifikat il-proċeduri ta' ġestjoni fil-Kummissjoni u f'sitt Stati Membri. Il-Programmi Operattivi għall-perjodu 2000 sa l-2006 ġew magħżula fi Spanja (Andalusija u Katalonja), Franza, Irlanda, Olanda, Portugall u r-Renju Unit. Dawn l-Istati Membri ġew magħżula skond l-importanza tal-problema ta' l-ESL hekk kif ġiet imkejla mill-Eurostat (ara Anness 1), u skond l-użu tagħhom tal-fondi ta' l-ESF sabiex jindirizzaw il-problema. Il-metodoloġija tal-verifika ikkonsistiet f'desk research u verifiki fuq il-post f'34 korp implimentattiv u 50 proġett ta' l-ESL (ara Anness 3), li fihom il-proċeduri ta' ġestjoni fuq livell nazzjonali, reġjonali u kif ukoll fuq livelli tal-proġett ġew valutati u eżaminati u saru laqgħat ma' bosta partijiet interessati.

L-OSSERVAZZJONIJIET TAL-VERIFIKA

It-twettiq mill-Kummissjoni tal-funzjoni ta' ġestjoni tagħha

13. Taħt l-Artikolu 38 tar-Regolament tal-Kunsill (KE) Nru 1260/1999 (9), li jistabbilixxi d-dispożizzjonijiet dwar il-Fondi Strutturali, l-Istati Membri huma meħtieġa li jivverifikaw il-miżuri ta' ġestjoni u kontroll biex jiżguraw li l-fondi Komunitarji qegħdin jintużaw b'mod effiċjenti u korrett u sabiex jipprovdu l-Kummissjoni b'deskrizzjoni ta' dawn il-miżuri. Iridu wkoll jiżguraw li l-fondi tal-Komunità jintużaw skond il-prinċipju ta' ġestjoni finanzjarja tajba u obbligati li jikkoperaw mal-Kummissjoni f'dan ir-rigward. L-Istati Membri huma prinċiparjament responsabbli biex iwaqqfu sistemi ta' ġestjoni u kontroll u biex japplikawhom biex ikejlu u jippjanaw l-implimentazzjoni b'konformità mal-bżonnijiet tal-Komunità. Madankollu, il-Kummissjoni għandha r-responsabbiltà finali għall-eżekuzzjoni tal-baġit (kif jidher f'Artikolu 274 tat-Trattat tal-KE u fir-Regolament Finanzjarju).

14. F'dan ir-rigward, skond Artikolu 5 tar-Regolament tal-Kummissjoni (KE) Nru 438/2001 (10) il-Kummissjoni tirċievi mingħand l-Istati Membri deskrizzjoni tas-sistemi ta' ġestjoni u kontroll tagħhom. Madankollu, dawn id-deskrizzjonijiet għandhom x'jaqsmu mal-legalità u r-regolarità u mhux mal-kisba tal-miri ekonomiċi, l-effiċjenza u l-effettività. Skond Artikolu 6 ta' l-istess regolament il-Kummissjoni, min-naħa tagħha, trid tkun sodisfatta li s-sistemi ta' ġestjoni u kontroll (ta'l-Istati Membri) jilħqu n-normi stabbiliti u li tgħarraf dwar xi ostakli li tiltaqa magħhom (minħabba dawn l-imsemmijin sistemi ta' ġestjoni u kontroll), waqt li twettaq ir-responsabilitajiet tagħha skond Artikolu 274 tat-Trattat. Sabiex tilħaq dan il-għan, il-Kummissjoni tiġbor informazzjoni dwar il-ġestjoni tal-Programmi Operattivi permezz ta' mekkaniżmi varji. Dawn jinkludu laqgħat għar-reviżjoni tal-Programm annwali, evalwazzjonijiet, Rapporti Annwali ta' Implimentazzjoni preżentati mill-Istati Membri lill-Kummissjoni skond ir-Regolament (KE) Nru 1260/1999 (11), il-parteċipazzjoni tal-Kummissjoni fil-laqgħat tal-Kumitat għall-Monitoraġġ tal-Programmi (PMC), rapporti ta' verifika nazzjonali li jiġu sottomessi skond l-arranġamenti mifthema bejn il-Kummissjoni u l-Istati Membri u bil-verifiki ta' l-istess Kummissjoni fl-Istati Membri. Madanakollu, bl-eċċezzjoni tal-proċeduri għas-selezzjoni tal-proġetti dawn il-mekkaniżmi m'humiex użati b'mod suffiċjenti biex jevalwaw speċifikament il-mod kif jaħdmu s-sistemi tal-ġestjoni fl-Istati Membri f'dak li għandu x'jaqsam ma' l-adeżjoni tal-prinċipji ta' l-ekonomija, effiċjenza u effettività, kif definit mill-Artikolu 27 tar-Regolament Finanzjarju.

15. Eżaminazzjoni tar-Rapporti tal-Verifika tal-Kummisjoni taħt Artikolu 6 tar-Regolament (KE) Nru 438/2001 għall-perijodu 2004/2005 wriet li s-sistemi ta' ġestjoni ta' l-Istati Membri ma kienux valutati sistematikament bil-għan li jiżguraw li huma konformi mal-principji ta' l-ekonomija, l-effiċjenza u l-effettività. Barra dan, il-verifika mmexxija mill-Qorti, fuq l-iskedarji tal-Kummissjoni, rigward il-ġestjoni tas-seba' Programmi Operattivi indikat li, waqt li l-Kummissjoni ġabret informazzjoni dwar l-implimentazzjoni ta' l-OPs permezz tal-parteċipazzjoni tagħha fil-PMCs, Kumitati ta' Tmexxija, laqgħat bilaterali ma' l-Istati Membri u permezz ta' verifiki fuq il-post, din l-informazzjoni ma ġietx utiliżżata totalment. Għalhekk, kellhom jiġu mtejba l-proċeduri li bihom tigi proċessata u użata din l-informazzjoni dwar il-ġestjoni li kienet qiegħda titnissel minn għejun differenti.

16. L-analiżi tal-Qorti tas-seba' rapporti ta' evalwazzjoni ta' nofs terminu (mid-term evaluation reports) għall-OPs li ġew ivverifikati, kif meħtieġa skond l-Artikolu 42 tar-Regolament (KE) Nru 1260/1999, kixfet ukoll li għalkemm ir-rapporti ħafna drabi kien fihom osservazzjonijiet u rakkomandazzjonijiet dwar kwistjonijiet relatati mal-ġestjoni tal-programmi, il-Kummissjoni kienet tqis li ma kienx appropjat li waħeda tagħmel evalwazzjoni indipendenti u ssegwi dawn ir-rakkomandazzjonijiet. Minflok, eżerċitat il-funzjoni tagħha ta' ġestjoni permezz tar-rwol tagħha bħala konsulent fil-PMCs u l-Steering Committees u finalment permezz ta' l-approvazzjoni formali tagħha għall-bidliet fil-Programmi Operattivi.

17. Fl-opinjoni tagħha dwar ir-Regolament tal-Kunsill dwar il-Fondi Strutturali (12), il-Qorti fakkret li tisħiħ sostanzjali fil-kontrolli Komunitarji huwa korollarju indispensabbli għal sistema fejn il-ġestjoni tal-proġetti qiegħda f'idejn l-awtoritajiet nazzjonali u reġjonali. F'termini speċifiċi dan ifisser, li l-Kummissjoni jrid ikollha assigurazzjoni li sistemi ta' ġestjoni finanzjarja tajba qegħdin jiġu implimentati fil-prattika, b'relazzjoni għall-miżuri ta' l-OPs u l-ESL, permezz ta' użu aħjar ta' informazzjoni rċevuta preżentement jew permezz ta' attivitiajiet ta' kontroll ġodda. Mingħajr din l-informazzjoni kemm il-Kummissjoni kif ukoll l-awtoritajiet inkarigati mill-ġestjoni tal-programmi ma jistax ikollhom assigurazzjoni suffiċjenti li l-livelli adegwati ta' ġestjoni qegħdin jiġu applikati waqt l-implimentazzjoni ta' l-azzjonijiet li jindirizzaw l-ESL, jew konsegwentement, li l-benefiċji massimi qed jiġu miksuba mill-fondi Komunitarji.

Il-ġestjoni ta' l-Istati Membri ta' l-attivitajiet kofinanzjati mill-ESF

Qabel ingħataw il-fondi saret analiżi adegwata tal-benefiċji ekonomiċi mistennija?

18. Wieħed mill-għanijiet ta' l-intervent ta' l-ESF kien li jnaqqas l-ESL bi ħsieb li jtejjeb il-funzjoni tas-suq ta' l-impjiegi u l-kapaċità li l-individwu jiġi impjegat (13). Waqt li l-impatt makro-ekonomiku huwa ċar (14), ħamsa mis-seba' miżuri (15) vverifikati, li jindirizzaw l-ESL, ma kienux ibbażati fuq evalwazzjoni preċiża tal-firxa u n-natura tal-problema iffaċċjata fuq livell nazzjonali, reġjonali u lokali. Għalkemm intlaħaq qbil politiku sabiex jiżdiedu l-isforzi biex jindirizzaw l-ESL, kif kien evidenzat fl-Aġenda ta' Liżbona, xi Stati Membri damu biex applikaw il-fondi lejn miżuri ġodda flessibbli biex jiġġieldu l-ESL u jadattaw is-sistemi edukattivi. Per eżempju, fi ftit każi biss saru studji ta' riċerka qabel ma' ttieħdu deċiżjonijiet fuq attivitajiet kofinanzjati.

19. Barra minn hekk, fil-każ ta' Spanja (Andalusija), Franza, l-Olanda u l-Portugall ma kienx hemm ġustifikazzjoni ekonomika jew ma kienx hemm dokumentazzjoni biżżejjed biex tiġġustifika l-livell ta' għoti ta' fondi lejn attivitajiet ta' l-ESL, kif muri f'Tabella 1. Fil-każ ta' l-Irlanda, il-fondi kienu allokati għall-programm pilota ta' l-ESL fuq bażi ta' evalwazzjoni dettaljata tal-bżonnijiet, iżda aktar tard sar tqassim ta' aktar riżorsi għal estensjoni ta' fażi pilota tal-programm mingħajr l-ebda tbassir taż-żieda tal-benefiċċji speċifiċi mistennija, li mhix konformi ma' l-aħjar prattika.

Tabella 1

Total ta' spiża pjanata u attwali fl-attivitajiet kofinanzjati mill-UE biex jiġi miġġieled l-ESL fis-sitt Stati Membri ivverifikati

Stat Membru u Reġjun Programm Nefqa Pjanata (f'miljuni ta' euro) 2000-2006 (16) Nefqa Attwali (f'miljuni ta' euro) 2000-2003 Rata ta' kontri-buzzj-oni ta' l-ESF Spanja — Andalusija Objettiv 1 OP, Miżura 41.15 50 18 75 % — Katalonja Objettiv 3 OP, Miżura 4.4 19 4 45 % Franza — Nazzjonali Objettiv 3 OP, Prijorità 3, Miżura 4 356 146 45 % Irlanda — Nazzjonali Objettiv 1 OP, Miżura 5 103 26 (17) 52 % Olanda — Nazzjonali Objettiv 3 OP, Prijorità 2, Miżura E 379 199 45 % Portugall — Nazzjonali Objettiv 1 PRODEP III OP, Miżura 1.2 36 9 (18) 75 % Renju Unit — Xlokk Objettiv 3 OP, Miżura 2.2 67 40 56 % — West Midlands 68 47 63 % Total 1 078 489

20. Fin-nuqqas ta' analiżi tal-bżonnijiet u ġustifikazzjoni għall-livelli ta' l-għoti tal-fondi, ma jistgħux jiġu fformulati miri ċari u prodott finali, u anqas l-awtoritajiet responsabbli mill-implimentazzjoni ma jistgħu jiddefinixxu kriterji sinifikanti biex jintużaw aktar tard fil-kuntest tal-proċeduri ta' l-UE għall-evalwazzjoni ta' l-attivitajiet tagħhom u biex jiddeterminaw jekk il-miri li kienu ippjanaw intlaħqux.

21. F'erba' mis-sitt Stati Membri ivverifikati (19), l-attivitajiet megħjuna mill-ESF ma kienux jagħmlu parti minn pjan strateġiku li jikludi l-għanijiet speċifiċi li kellhom jintlaħqu, bir-riskji annessi mal-kisba tagħhom u speċifikazzjonijiet biex ikun miġġieled l-ESL. Minflok, dawn kienu ta' għajnuna għall-programmi soċjali u edukattivi eżistenti li kienu immirati biex jindirizzaw varji aspetti tal-fenomenu (eż. l-assentejiżmu jew il-falliment skolastiku).

22. Fil-każ ta' Franza, il-fondi mogħtija mill-ESF għall-adattament u l-immodernizzazzjoni tas-sistema edukattiva ġew użati sabiex jgħinu attivitajiet edukattivi li kienu parti normali mis-sistema edukattiva u kienu jeżistu qabel l-intervenzjoni ta' l-ESF f'dan il-qasam. Bl-istess mod, fil-każ tar-Renju Unit, xi fondi ġew użati għall-edukazzjoni statutarja fil-qasam tal-gwida għall-karrieri u fis-servizz ta' l-għoti tal-pariri sabiex dawn jilħqu l-livelli operattivi pjanati. F'sitwazzjonijiet bħal dawn, fejn il-kofinanzjament ma jiġix applikat għal strateġija ċara u distinta biex tindirizza l-problema ta' l-ESL, wieħed għandu jikkunsidra li l-fondi mhux qegħdin jiġu applikati bl-aħjar mod.

23. Fil-Portugall, l-ESL kien parti mill-istrateġija nazzjonali għall-impjieg u l-inlużjoni soċjali. Madanakollu, miżuri individwali biex jidentifikaw u jgħinu studenti fir-riskju li jabbandunaw l-iskola qabel iż-żmien ma kienux ikkoordinati f'din l-istrateġija. Fir-Renju Unit, għalkemm kienet teżisti rabta ċara bejn il-politika tal-Gvern u prijoritajiet sabiex jiġi indirizzat l-ESL, u għalkemm l-ESL kien inkluż fil-Programm Operattiv Objettiv 3 (OP) għall-perjodu 2000 sa l-2006, ma kienx akkumpanjat bi strateġija koerenti u mmirata biex tindirizza l-problema. L-għoti ta' fondi għal proġetti ta' l-ESL taħt żewġ oqsma ta' politika fl-OP għall-perjodu 2000 sa l-2004, kull wieħed immirat lejn varji gruppi, ħoloq ambigwità dwar il-mira intenzjonata ta' l-azzjoni u dan wassal għal konfużjoni min-naħa tal-benefiċarji. Konsegwentement dan kellu effett negattiv fuq l-ippjanar, il-koerenza u ż-żmien li fih kellhom isiru sforzi f'dan il-qasam (ara Anness 2 — ir-Renju Unit). Barra dan, minkejja li fis-sena 2001 aġenzija fir-Renju Unit iffinanzjata mill-Istat, ikkummisjonat meta-evaluation (20) ta' rapporti ta' riċerka dwar l-ESL, ma kien hemm ebda evidenza li dan ix-xogħol influwenza l-mira ta' gruppi benefiċjarji jew l-għażla ta' l-attivitajiet ta' l-ESL, minkejja l-fatt li wera l-kawżi l-aktar probabbli u l-intervenzjonijiet l-aktar effettivi għall-ESL.

24. Fil-każ ta' l-Irlanda, filwaqt li kienet teżisti strateġija koerenti ibbażata fuq inizjattiva pilota biex jiġi miġġieled l-ESL, ir-rizultati u l-esperjenzi li tnisslu minn dan l-eżerċizzju ma kienux sfruttati kompletament meta tfasslet l-istrateġija għall-fażi sussegwenti tal-programm. Dawn ġew ikkunsidrati biss wara li t-tieni inizjattiva kienet ġiet żviluppata.

25. Flimkien ma' nuqqasijiet fl-istrateġija, l-ebda awtorità f'erbgħa mis-sitt Stati Membri (21) ma kellha stampa ċara tas-sitwazzjoni ta' l-ESL fl-Istat Membru, jew fir-reġjun, definizzjoni u kwantifikazzjoni preċiża tal-karatteristiċi ta' l-ESL, u kkoordinat l-isforzi mill-varji inizjattivi ffinanzjati min-nazzjon, reġjun u mill-Komunità. Għalhekk in-nuqqas ta' riċerka adegwata u strateġija koordinata biex tindirizza l-bosta dimensjonijiet tal-problema ta' l-ESL għandha konsegwenzi fuq l-effettività ta' l-azzjoniniet biex inaqqsu l-ESL.

Il-benefiċarji kienu immirati u r-riżorsi allokati skond il-bżonnijiet speċifiċi?

26. Definizjonijiet different ta' l-ESL jeżistu f'kull Stat Membru ivverifikat u d-definizjonijiet ukoll ivarjaw bejn l-organizazzjonijiet u r-reġjuni different f'dawn l-Istati Membri. Konsegwenza ta' dan, il-gruppi immirati biex jibbenefikaw minnhom ukoll ivarjaw, kif muri f'Tabella 2, flimkien ma' varjazzjoni fl-estimi ta' l-awtoritajiet nazzjonali u reġjonali dwar il-firxa tal-problema ta' l-ESL li qed tigi iffaċċjata.

Tabella 2

Gruppi ta' benefiċarji ta' l-ESL skond l-Istat Membru

Stat Membru Grupp ta' benefiċarji mmirati Spanja (Andalusija u Katalonja) Żgħażagħ ta' bejn is-16 u l-21 sena mingħajr diploma ta' tmiem ta' l-iskola obligatorja/ċertifikat ta' tmiem ta' l-iskola Franza Studenti li jattendu skejjel ta' livell sekondarju (dispositifs relais) Żgħażagħ fuq is-16-il sena (MGI) Irlanda Żgħażagħ bejn it-8 u t-18-il sena li telqu mill-iskola jew qegħdin fir-riskju li jitilqu mill-iskola Olanda Studenti f'edukazzjoni vokazzjonali, li huma taħt it-23 sena, li għadhom ma kisbux “start qualification” (Livell 2 edukazzjoni vokazzjonali), u li qegħdin fir-riskju ta' l-ESL Portugall Żgħażagħ bejn il-15u t-18-il sena li għadhom ma kisbux diploma ta' tmiem ta' l-iskola obligatorja Renju Unit (Ingilterra) Żgħażagħ bejn it-13 u s-17-il sena li telqu mill-iskola jew qegħdin fir-riskju li jitilqu mill-iskola (2000-2004) Żgħażagħ bejn is-16 u t-18-il sena li m'humiex fl-edukazzjoni, impjieg jew taħriġ (NEETs) (2004 'il quddiem)

27. Fi Franza, il-Ministru ta' l-Edukazzjoni stima li 60 000 student (8 % tal-ko-orti) jitilqu mill-iskola annwalment mingħajr ebda kwalifiki. Madanakollu, skond id-definizzjoni tal-Eurostat fuq l-ESL, li giet applikata mill-iskejjel soġġetti għall-verifika, dan il-grupp ammonta għal 152 000 student (jew 20 % tal-ko-orti). Fir-Renju Unit ukoll, diversi definizzjonijiet ta' l-ESL irriżultaw fi statistiċi varji tal-firxa tal-problema taż-żamma ta' l-istudenti. Dan kien ivarja minn 31,5 % taż-żgħażagħ bejn is-16 u t-18-il sena li ma kienux fl-edukazzjoni jew taħriġ fl-Ingilterra fis-sena 2003, għal 9 % taż-żgħażagħ ta' bejn is-16 u t-18-il sena li ma kienux fl-edukazzjoni, taħriġ jew impjieg fl-Ingilterra fis-sena 2003. Finalment, ir-rata ta' l-ESL fl-Ingilterra, skond id-definizzjoni tal-Eurostat, kienet stmata għal 18 % fis-sena 2003 (22).

28. Dawn il-varjazzjonijiet tad-definizzjoni ta' l-ESL ġo l-Istati Membri ma jiffaċilitawx l-għażla ta' oqsma ġeografiċi għall-għajnuna u lanqas il-kejl ta' l-impatt ta' l-inizjattivi. Fuq livell aktar wiesgħa, sforzi biex tiġi adottata d-definizzjoni tal-Eurostat ikunu ta' għajnuna għall-isforzi tal-Komunità biex tiġi indirizzata l-problema ta' l-ESL.

29. Instabet differenza konsiderevoli fil-kapacità ta' l-Istati Membri li jistmaw il-popolazzjoni immirata mill-azzjonijiet tagħhom. Fl-Irlanda, l-Programm għall-Kompletament ta' l-Iskola identifika l-iskejjel u studenti l-aktar fil-bżonni billi analizza database nazzjonali biex jiddetermina n-numru ta' studenti li jitilqu mill-iskola qabel iż-żmien (ara Anness 2 — Irlanda). Din l-informazzjoni kienet imbagħad użata fl-għażla tal-benfiċarji u fl-allokazzjoni tal-fondi. Madanakollu, fl-Olanda, qabel is-sena 2004 ma setgħatx issir kwantifikazzjoni akkurata tal-figuri ta' l-ESL, minħabba dejta insuffiċjenti. Minn dak in-nhar il-figuri ta' l-ESL ġew reveduti 'l fuq minn 16 000 għal 70 000 student. Din is-sitwazzjoni issa ġiet rimedjata bl-implimentazzjoni ta' database nazzjonali.

30. Il-kapaċità biex jiġu kwantifikati l-bżonnijiet kienet tvarja wkoll bejn ir-reġjuni. Per eżempju, għalkemm ir-reġjun Spanjol tal-Katalonja kellu stimi dettaljati ta' l-ESL ikkumpilati fuq il-bazi ta' l-informazzjoni provduta mill-iskejjel f'kull muniċipalità, f'Andalusija ma setgħetx tigi miġjuba evidenza għall-istima tal-popolazzjoni mmirata ta' bejn 50 000 u 75 000 student.

31. Id-disponibilità ta' l-istatistiċi ma kinitx tiżgura dejjem l-użu tagħhom fit-tehid tad-deċiżjonijiet strateġiċi u operazzjonali. Għalkemm xi statistiċi kienu disponibbli fuq livell nazzjonali u reġjonali/“Académie” (akkademja) fi Franza u l-Portugall, ma kinux jintużaw mill-awtorità tal-ġestjoni PRODEP III fil-Portugall u f'bosta “Académies” (akkademji) fi Franza biex jieħdu ħsieb l-azzjonijiet ta' l-ESL. Madanakollu, f'reġjun wieħed Franċiż (Lorraine), pjan ta' azzjoni ta' ħames snin provda identifikazzjoni dettaljata tal-bażi tal-problemi, flimkien mal-korrezzjonijiet neċessarji biex jikkumpensaw għalihom. Waqt li l-istatistiċi huma importanti biex jidentifikaw l-oqsma li l-aktar jeħtieġu assistenza, fattur ta' bosta mill-miżuri ikkofinanzjati mill-ESF kien l-esklużjoni taż-żgħażagħ li kienu taħt l-età obligatorja li jattendu l-iskola.

32. Fi tlieta mis-sitt Stati Membri (23), attivitajiet kofinanzjati kienu ristretti b'regolament għal studenti l-fuq mill-età obligatorja li jattendu l-iskola (jiġifieri 15 jew 16-il sena) jew livell ta' edukazzjoni, mingħajr evalwazzjoni tal-grupp potenzjalment fir-riskju barra minn din il-kategorija. Dan sar fuq il-premess li attivitajiet immirati fuq studenti iżgħar kienu r-responsabbiltà ewlenija ta' l-awtoritajiet edukattivi nazzjonali. Per eżempju, fir-Renju Unit, taħt emenda lill-OP fis-sena 2004, il-grupp immirat għall-ESL, li kien inkluda żgħażagħ bejn it-13 u s-17-il sena, ġie ristrett għal dawk ta' età bejn is-16 u t-18-il sena, li mhux fl-edukazzjoni, taħriġ jew impjieg (NEETs). Iżda fi Franza, waqt li r-regoli nazzjonali iffissaw età minima għad-dħul fil-programm ta' integrazzjoni soċjali (MGI) għal 16-il sena, f'xi każijiet studenti taħt din l-età ġew inklużi fil-programm.

33. Waqt li l-limitazzjoni ta' l-interventi preventivi ta' l-ESF lejn l-età l-fuq minn dik obbligatorja ta' attendenza fl-iskola setgħu jkunu ġustifikati fuq il-bażi ta' rati akbar ta' żgħażagħ li jitlqu mill-iskola, ir-riċerka turi li l-fatturi li jikkawżaw l-ESL (bħal l-assentejiżmu, diffikultajiet fit-tagħlim u problemi ta' mġieba) jiġu stabbiliti snin qabel u li l-kategorija ta' l-età ta' qabel it-tluq mill-iskola titlob attenzjoni ugwali, jekk ir-rati ta' l-ESL għandhom jiġu mnaqqsa b'mod sinifikanti u permanenti (24).

34. Għalkemm l-Aġenda ta' Liżbona talbet lill-Istati Membri biex inaqqsu bin-nofs ir-rata tagħhom ta' l-ESL sas-sena 2010, din il-mira għat-tnaqqis ma gietx iffissata permezz ta' riċerka empirika. Fi tnejn mis-sitt Stati Membri (25) ivverifikati, l-ebda mira speċifika għat-tnaqqis ta' l-ESL, annwali jew mod ieħor, ma kienet iffissata mill-awtoritajiet nazzjonali sa l-2003. Barra dan, fejn ġew iffissati miri nazzjonali jew reġjonali biex jitnaqqas l-ESL, il-bażi tal-miri partikolari ma setgħatx tiġi sostanzjata b'mod objettiv (26). Per eżempju, fil-każ ta' l-Ingilterra pjan ta' tnaqqis ta' 2 % sas-sena 2010 fin-numru ta' żgħażagħ bejn is-16 u t-18-il sena li ma jkunux fl-edukazzjoni, impjieg jew taħriġ (il-popolazzjoni mmirata hija iżgħar mid-definizzjoni tal-Eurostat) kieku tirriżulta biss fi tnaqqis mudest fir-rata ta' l-ESL ta' 18 % (2003). Konsegwentement, il-mira ta' l-Aġenda ta' Liżbona biex titnaqqas ir-rata ta' l-ESL bin-nofs sas-sena 2010 aktarx ma tintlaħaqx.

Ir-riżorsi kienu allokati lil dawk l-aktar fil-bżonn?

35. Fil-każ ta' Franza, il-bażi li biha ġew allokati l-fondi ta' l-ESF għall-attivitajiet ta' l-ESL bejn u fir-reġjuni, u l-ġustifikazzjoni għall-livell ta' għajnuna mill-ESF għal attivitajiet ta' l-ESL ma setgħatx tiġi mogħtija. Lanqas ma kien hemm korrelazzjoni ċara u sistematika bejn l-oqsma l-aktar fil-bżonn u n-numru ta' studenti involuti fil-programmi ta' l-ESL fuq livell reġjonali. Bl-istess mod, fi Spanja (Andalusija), il-bażi li biha ġew allokati l-fondi bejn il-ministeri, muniċipji u organizzazzjonijiet mhux bi skop ta' qliegħ, setgħat tingħata biss għal parti żgħira f'waħda miż-żewġ sotto miżuri. Fir-Renju Unit, peress li l-benefiċarji ta' l-ESL kienu biss grupp wieħed immirat lejn l-inklużjoni soċjali bħala parti mill-miżuri kofinanzjati mill-ESF, il-fondi bejn ir-reġjuni ma kienux allokati fuq bażi ta' l-inċidenza ta' l-ESL fir-reġjun, iżda fuq bażi tal-kriterji soċjo-ekonomiċi wiesgħa (prinċipalment, il-qagħad fost iż-żgħażagħ u livelli baxxa ta' kisbiet edukattivi) użati mill-Kummissjoni Ewropea fl-allokazzjoni ta' fondi għal Objettiv 3 lill-Istati Membri. Iżda fuq livell lokali, oqsma ġeografiċi ingħataw priorità għall-għoti ta' fondi skond il-livelli komparattivi ta' kisba edukattiva u privazzjoni. Fil-każ taI-Programm għall-Kompletament ta' l-Iskola ta' l-Irlanda, l-għoti ta' fondi kien ibbażat fuq costed expenditure proposals li kienu mqabbla ma' bżonnijiet ġustifikati skond ir-rata ta' ESL esperjenzata f'kull konsorzju ta' skejjel.

36. Għalhekk, fil-maġġoranza tal-każi, l-opportunità li jsir użu mid-dejta disponibbli sabiex tiġi stabbilita b'mod akkurat il-popolazzjoni li kienet “fir-riskju” u permezz ta' dan titjieb il-formulazzjoni, l-ippjanar u l-implimentazzjoni ta' l-attivitajiet, li jwasslu għal effiċjenza u effettività akbar fl-użu tar-riżorsi, kienet mitlufa.

Il-ġestjoni tal-proġetti immassimizzat l-impatt ta' l-għoti tal-fondi?

37. Fil-każ tal-Programm Irlandiż għall-Kompletament ta' l-Iskola (ara Anness 2 — Irlanda), li kien jikkonsisti f'ġabra konċiża ta' l-elementi tal-proġett li kellhom jiġu mogħtija, xi elementi ġew abbandunati jew mibdula mingħajr ma ġiet meħuda deċiżjoni fil-livell appropjat, jiġifieri l-Kumitat ta' Monitoraġġ ta' Programm jew mingħajr konsiderazzjoni adegwata ta' l-impatt totali tal-bidliet ta' l-azzjonijiet. Madankollu, fil-każ ta' dan il-programm u proġett ieħor fir-Renju Unit (27) li wkoll ġie verifikat, it-twaqqif ta' konsorzju ta' l-iskejjel lokali jew kulleġġi li joperaw flimkien permezz ta' ftehim bil-miktub u permezz ta' l-assitenza ta' koordinatur hija prattika innovativa u xierqa, li tikkontribwixxi b'mod pożittiv għal ġestjoni effiċjenti tal-proġetti u l-programm.

38. Nuqqasijiet instabu wkoll fil-proċessi ta' selezzjoni tal-proġetti. Fi Franza, dan il-proċess ma tax kont tar-rati ta' studenti li jitilqu mill-iskola, u fir-rigward tal-programm ta' l-“MGI” xi skejjel ġew magħżula mingħajr ġustifikazzjoni suffiċjenti. Fir-Renju Unit, fi tlieta minn tmien proġetti ivverifikati ma kien hemm ebda evidenza li d-domandi u t-tħassib tal-valutaturi tal-proġetti ġew segwiti. Nuqqasijiet bħal dawn huma ta' importanza partikolari minħabba li l-kompetizzjoni fil-proċess ta' l-selezzjoni kienet limitata, bi tnejn mit-tlett proġetti msemmijin ikunu l-uniċi applikazzjonijiet irċevuti għal attivitajiet ta' l-ESL, dak iż-żmien.

39. Kien innuttat ukoll dewmien ta' sentejn fl-implimentazzjoni ta' l-azzjonijiet ta' l-ESF f'żewġ Stati Membri. Fil-każ ta' Franza dan kien minħabba t-tul tad-diskussjonijiet mal-Kummissjoni fuq l-eliġibilità ta' ċertu spejjeż, u t-twaqqif ta' arrangamenti regolatorji u finanzjarji nazzjonali. Fil-każ tar-Renju Unit, dan kien minħabba inċertezza fost il-benefiċjarji rigward il-grupp li kien qiegħed jiġi mmirat f'dawn l-azzjonijiet. Dan irriżulta fi progress bil-mod biex jiġu mibdija proġetti biex jindirizzaw l-ESL.

Il-bżonn li jkunu mmirati b'mod aħjar il-benefiċarji individwali

40. Fil-każ ta' programmi li provdew korsijiet speċjali għall-istudenti (28), il-proċeduri ta' selezzjoni kienu ġeneralment ibbażati fuq il-livell ta' mertu akkademiku ta' l-istudenti. Fil-każ ta' azzjonijiet oħra li fihom sensiela ta' attivitajiet kofinanzjati s-selezzjoni tal-parteċipanti kienet ibbażata fuq il-probabbiltà li dawn jabbandunaw l-iskola. Dawn l-evalwazzjonijiet kienu ġeneralment magħmula fil-livell amministrattiv jew skolastiku lokali, per eżempju fi Franza, l-iskejjel għażlu l-istudenti permezz ta' proċess ta' intervisti. Fil-maġġoranza tal-każijiet (29) l-evalwazzjoni tar-riskju u l-kriterji ta' ammisjoni ta' l-istudenti, fejn kienu disponibbli għal eżaminazzjoni, ma kienux ibbażati fuq kriterji oġġettivi u trasparenti.

41. Fl-Olanda, ir-regoli kienu jeħtieġu li l-awtorijiet skolastiċi jiffokaw fuq studenti fl-“riskju akbar” li jitilqu mill-iskola qabel iż-żmien, iżda fil-prattika, l-istudenti kollha li kellhom il-kwalifiki minimi mitluba ġew magħżula mingħajr ma ingħatat prijorità. Barra dan, il-kwalità u d-detall tad-dokumentazzjoni dwar l-istudenti kienet ukoll tvarja u xi drabi ma kinitx adegwata.

Sistemi ta' informazzjoni għall-ġestjoni u qsim ta' informazzjoni limitati

42. Ġeneralment, is-sistemi ta' informazzjoni għall-ġestjoni li minnhom toħroġ d-dejta dwar il-prestazzjoni nstabu li kienu limitati iżda adegwati għall-miri intenzjonati. Iżda, bl-eċċezzjoni tal-valutazzjoni u l-għażla tal-proġetti, is-sistema għal azzjonijiet ta' l-ESL fi Franza kellha nuqqasijiet sinifikanti li bihom ma kienx possibbli li din tagħti informazzjoni adegwata għall-bżonnijiet tal-ġestjoni dwar l-implimentazzjoni ta' l-azzjonijiet. L-ewwel nett, l-awtorità tal-ġestjoni ma setgħatx tidentifika b'mod akkurat l-ammont ta' fondi mill-ESF għal kull persuna li tirċievi l-fondi, minħabba dejta li kienet duplikata, mhux akkurata u/jew mhux komparabbli. It-tieni nett, ma kienx possibbli li jiġi determinat in-numru reali ta' studenti li jipparteċipaw fi proġetti ta' l-ESL ġol-pajjiż kollu. Wara li seħħet il-verifika l-awtorità għall-ġestjoni ħabbret (30) li fil-futur kellha tiġi żviluppata għodda ġdida tas-sistemi ta' informazzjoni adattata għall-bżonnijiet tal-perjodu ta' programmazzjoni 2007 sa l-2013.

43. Impediment partikolari fuq l-evalwazzjoni tal-bżonnijiet ta' l-istudenti fil-każ ta' l-Irlanda u r-Renju Unit kien il-qsim ta' informazzjoni personali bejn l-iskejjel primarji u sekondarji u korpi edukattivi, minn fatturi relatati mal-protezzjoni tad-dejta. Għalhekk, xi skejjel ma kienux konxji tal-karatteristiċi ta' riskju ta' l-studenti ġodda li jidħlu, iżda li kieku din l-informazzjoni kienet disponibbli kienet tiffaċilita l-integrazzjoni tagħhom fl-ambjent ta' l-iskola. Fir-Renju Unit kien hemm evidenza ta' nuqqas tal-qsim ta' informazzjoni fuq livell lokali. Għalkemm, ir-regolamenti nazzjonali (31) kien jeżiġu li jiġu mwaqqfa arranġamenti kollaborattivi fil-qasam tax-xogħol bejn l-aġenziji lokali differenti li jipprovdu l-fondi, instab li ma kienx hemm qbil dwar il-qsim ta' informazzjoni jew fejn kien hemm qbil ma kienx qiegħed jaħdem b'suċċess. Minħabba dan informazzjoni statistika dettaljata fuq l-ESL li kienet ġiet miġbura lokalment ma kinitx disponibbli għall-awtoritajiet edukattivi li ifformulaw l-istrateġija u approvaw l-għoti tal-fondi għal l-attivitajiet ta' l-ESL.

Saru kontrolli u evalwazzjoni xierqa?

44. L-awtorità tal-ġestjoni ta' kull OP għandha responsabbiltà li jkun hemm ġestjoni finanzjarja tajba ta' l-attivitijiet kofinanzjati. Għalhekk, l-awtorità tal-ġestjoni għandha, permezz ta' eżerċizzji ta' evalwazzjoni, żjarat ta' kontroll u rapporti mingħand il-korpi implimentattivi, tagħmel evalwazzjoni tal-adegwatezza ta' l-istrateġiji, l-adeżjoni ma' azzjonijiet ta' prattika finanzjarja tajba, u l-adegwatezza tar-riżultati.

45. Ġeneralment, il-korpi implimentattivi kienu jagħmlu xi kontroll tal-progetti bil-mira li jiżguraw li l-għanijiet kienu qed jiġu miksuba. Iżda, fl-Irlanda inħolqu xi diffikultajiet fil-koordinazzjoni u t-tqassim tar-riċerka, fejn, minħabba n-nuqqas ta' komunikazzjoni bejn l-unitajiet differenti tal-korp implimentattiv, (id-Dipartiment ta' l-Edukazzjoni u x-Xjenza), ix-xogħol ta' riċerka ġie inkarigat miż-żewġ unitajiet b'mod parallel mingħajr l-għarfien tal-parti l-oħra. Barra dan, waqt li l-korp implimentattiv ukoll ikkummissjona riċerka dwar l-istandardizzazzjoni tal-valutazzjoni tar-riskju għall-ESL, ma ġiex miksub benefiċju sħiħ minn din l-inizjattiva, peress li r-riżultati ta' din ir-riċerka ma kienux ġew imqassma b'mod suffiċjenti bejn l-iskejjel sabiex setgħet tinfluwenza d-dijanjosi u l-proċedura tagħhom fis-selezzjoni ta' l-istudenti. Fl-Olanda seħħet ukoll sitwazzjoni sub-ottimali fejn l-iskejjel individwali separatament ikkummissjonaw u iffinanzjaw riċerka u żvilupp simili dwar l-ESL.

46. L-isfida prinċipali iffaċjata mill-awtoritajiet ta' l-Istati Membri biex jevalwaw l-impatt ta' dawn il-programmi u l-azzjonijiet kofinanzjati mill-ESF fuq ir-rata ta' l-ESL hija d-diffikultà biex jiġi determinat l-effett ta' l-inizjattivi edukattivi lokali u fatturi esterni bħall-livelli ta' l-impjieg u l-kundizzjonijiet soċjali. Per eżempju, fil-każ tal-miżuri fir-Renju Unit, l-użu ta' l-ESF ma kienx ikkunsidrat ta' importanza maġġuri mill-awtoritajiet nazzjonali meta dawn jiġu mqabbla ma' azzjonijiet iffinanzjati min-nazzjon, waqt li fl-Olanda ħafna proġetti implimentati mill-iskejjel kienu jikludu fihom element mhux kofinanzjat mill-ESF, għalhekk kien virtwalment impossibli li ssir valutazzjoni tal-valur miżjud mill-Komunità.

47. Ġeneralment (32), l-evalwazzjonijiet ta' nofs terminu ta' l-OPs, kien fihom ftit evidenza kwantitattiva dwar l-impatt ta' l-attivitajiet kofinanzjati fl-Istati Membri, minħabba l-fatt li ma kienux mistennija l-ebda indikaturi speċifiċi ta' l-impatt ta' l-ESL. Għalhekk, fl-assenza tagħhom ma kienx possibli li jiġi determinat jekk il-mira u l-istrategija segwita kienux l-aktar effiċjenti u effettivi biex jindirrizzaw l-ESL. Per eżempju, fir-rigward tal-miżuri tar-Renju Unit, l-inklużjoni tal-grupp immirat ta' l-ESL f'din il-miżura li kellha bosta għanijiet, u bosta gruppi mmirati, ma iffaċilitatx il-ġbir ta' dejta għall-kontroll u l-evalwazzjoni ta' l-attivitiajiet ta' l-ESL. Konsegwenza ta' dan, l-analiżi ta' l-attivitajiet kofinanzjati setgħat tiġi mogħtija biss mingħand l-awtoritajiet nazzjonali għal gruppi żgħar ta' proġetti magħluqa li jgħinu liż-żgħażagħ ta' bejn it-13 u s-17-il sena li qegħdin fir-riskju ta' skuntentizza. Dawn ġew iffinanzjati direttament mill-uffiċċji reġjonali Governattivi minflok permezz ta' intermedjarji.

48. Evalwazzjonijiet speċjali ġew ikkummissjonati mill-Irlanda u l-Portugall biex jeżaminaw l-implimentazzjoni ta' l-azzjonjiet rispettivi tagħhom ta' l-ESL. Inizjattiva bħal din hija, bla dubju, bżonjuża. Sfortunatament, fiż-żewg każijiet, għalkemm sar tibdil fuq il-bażi tar-rakkomandazzjonjiet, in-nuqqas ta' analiżi dettaljata tal-konklużjonjiet u r-rakkomandazzjonijiet min-naħa ta' l-awtoritajiet nazzjonali kienet tfisser li adegwatezza ta' dawn il-bidliet ma setgħatx tiġi valutata mill-Qorti.

49. Dawn in-nuqqasijiet inaqqsu mill-valur miżjud li jġib miegħu proċess ta' evalwazzjoni tajjeb bħala mezz li jgħin fil-proċess ta' tehid tad-deċiżjonijiet tal-ġestjoni. Madankollu, fl-Irlanda innovazzjoni waħda utli fl-evalwazzjoni kienet il-bżonn li l-proġetti jagħmlu evalwazzjoni tagħhom stess, li kienet tinkludi kemm statistiċi fuq ir-rati aħjar ta' retenzjoni u l-impatti kwalitattivi li nħassu waqt li kien fis-seħħ il-proġett. B'mod simili, fir-Renju Unit, mhux biss il-proġetti kollha kienu jirrikjedu li ssir evalwazzjoni fi tmiem il-proġett, proġett minnhom (33) ġabar ukoll baseline dejta fuq il-parteċipanti li minnha setgħa jitkejjel il-bżonn u l-prestazzjoni sussegwenti.

50. Fuq kollox, il-valur miżjud ta' dawn il-miżuri assistiti mill-Komunità flimkien mal-finanzjament huma, l-ewwel nett, l-abilità tagħhom, skond il-prinċipju ta' sħubjia tal-Fondi Strutturali, biex jgħaqqdu flimkien l-involviment ta' l-atturi lokali u jindirizza l-bżonnijiet individwali tal-komunitajiet. Per eżempju, fl-Olanda u l-Irlanda, il-proġetti kofinanzjati mill-ESF jippromwovu l-komunikazzjoni u l-koordinazzjoni bejn l-iskejjel u atturi lokali oħra bit-twaqqif ta' consortia, assoċjazzjonijiet tax-xogħol, meeting-points u l-użu ta' siti ta' l-internet. It-tieni nett, dawn il-miżuri jistgħu jagħtu d-direzzjoni u prijorità sabiex jintlaħqu l-għanijiet komuni tal-politika ta' l-UE bħat-tnaqqis tar-rata ta' l-ESL bin-nofs sas-sena 2010. Finalment, għandhom il-potenzjal li jqajmu għarfien fl-Unjoni Ewropea li l-problema taż-żgħażagħ li jitilqu mill-iskola teffetwa l-ekonomija kollha.

KONKLUŻJONIJIET U RAKKOMANDAZZJONIJIET

51. Rigward id-domandi tal-verifika mistoqsijin il-Qorti tikkonkludi u tirrakkomanda s-segwenti:

a) Il-Kummisjoni kienet laħqet il-funzjoni ta' ġestjoni tagħha rigward ġestjoni finanzjarja tajba tal-fondi ta' l-ESF f'dan il-qasam?

52. Sabiex il-Kummissjoni tilħaq il-funzjoni ta' ġestjoni tagħha trid tikseb assigurazzjoni raġjonevoli li ġestjoni finanzjarja tajba qiegħda tiġi implimentata fil-prattika, fl-Istati Membri, jew permezz ta' użu aħjar ta' l-informazzjoni li qiegħda tigi irċevuta preżentement jew b'aktar attivitajiet ta' kontroll. Dan ma kienx muri suffiċjentement fir-rigward tal-ġestjoni tal-miżuri ta' l-ESL (ara l-paragrafi 13-17). Il-Kummissjoni għandha tagħti gwida appropjata lill-Istati Membri, fejn hemm bżonn, sabiex tiżgura li l-finanzjament mill-Komunità jkun effiċjenti, effettiv u ekonomiku.Il-Kummissjoni għandha tivverifika li s-sistemi ta' ġestjoni ta' l-Istati Membri huma konformi mar-regolamenti tal-Komunità u jimxu mal-prinċipji ta' l-ekonomija, effiċjenza u effettività.

53. Il-verifika tal-Qorti tal-proċessi tal-ġestjoni għall-għażla ta' l-implimentazzjoni ta' l-azzjonijiet biex jikkumbattu l-ESL fl-Istati Membri eżaminat il-proċessi ta' ġestjoni u ġibdet l-attenzjoni kemm fuq il-punti ta' saħħa u kemm fuq in-nuqqasisjiet li jeffetwaw il-valur li jigi miksub mill-fondi tal-Komunità. Dawn l-osservazzjonijiet huma murija fir-rigward tal-mistoqsijiet segwenti li ġew indirizzati mill-verifika.

b) L-għoti ta' fondi kienet preċeduta b'analiżi appropjata tal-benfiċji ekonomiċi mistennija?

54. Fil-maġġoranza tal-każijiet l-awtoritajiet ta' l-istati Membri użaw il-fondi ta' l-ESL mingħajr analiżi adegwata tas-sitwazzjoni eżistenti u tar-riżultati mistennija jew immirati. Barra dan, f'bosta każijiet, l-Istati Membri ma setgħux jiġġustifikaw il-livell ta' fondi allokati fuq l-attivitajiet ta' l-ESL. Imma, fil-każ ta' programm minnhom il-għoti tal-fondi kien direttament marbut ma' bżonnijiet ġustifikati skond ir-rata ta' l-ESL esperjenzata mill-iskejjel (ara l-paragrafi 18-25). L-awtoritajiet ta' l-Istati Membri għandhom jagħmlu analiżi tal-benefiċji ekonomiċi mistennija, li għandhom jinkludu ġustifikazzjoni dokumentata u raġjonevoli għal-livelli ta' fondi li jiġu allokati u l-oqsma jew attivitajiet li qed jingħataw prijorità.

c) Il-benefiċarji ġew immirati u r-riżorsi allokati skond il-bżonnijiet speċifiċi ta' kull grupp b'mod raġjonevoli u b'effettività fl-infiq?

55. Nuqqas ta' qbil konsiderevoli kien misjub fil-kapaċità ta' l-Istati Membri biex jistmaw il-popolazzjoni mmirata bl-azzjonijiet tagħhom. Il-kapaċità biex jikwantifikaw il-bżonnijiet kienet tvarja wkoll bejn ir-reġjuni. L-użu ta' definizzjonijiet li jvarjaw ma ffaċilitax il-mira ta' oqsma ġeografiċi għall-għajnuna u lanqas il-kejl ta' l-impatt ta' l-inizjattivi. Fuq livell aktar wiesgħa, sforzi biex tiġi adottata d-definizzjoni tal-Eurostat għandhom jgħinu l-isforzi tal-Komunità biex tindirizza l-problema ta' l-ESL (ara l-paragrafi 26-34). L-Istati Membri għandhom ikomplu jsegwu l-progress tagħhom biex jikkumbattu l-ESL b'referenza għad-definizzjoni maqbula waqt l-Aġenda ta' Liżbona mill- Kapijiet ta' l-Istati jew il-Gvern, sabiex iġibu t-tnaqqis intenzjonat fit-terminu taż-żmien fit-tul. Miri raġjonevoli annwali għat-tnaqqis ta' l-ESL jkunu ta' għajnuna sabiex jintlaħaq l-għan iffissat mill-Kunsill ta' l-Ewropa.

56. L-Istati Membri mhux dejjem allokaw ir-riżorsi tal-Komunità fir-reġjuni differenti u l-azzjonijiet bi proporzjon mal-bżonnijiet jew il-livell ta' l-ESL, jew fuq bażi li tidher ġustifikata (ara l-paragrafi 35-36). L-awtoritajiet nazzjonali responsabbli mill-allokazzjoni tar-riżorsi tal-Komunità għandhom jiżguraw li l-allokazzjoni hi bbażata fuq kriterji oġġettivi u rilevanti sabiex jimmassimizzaw l-impatt potenzjali tal-fondi.

d) Il-proġetti ġew implimentati b'mod li immassimizzaw l-impatt ta' l-għoti tal-fondi biex jintlaħqu l-għanijiet speċifiċi ta' l-azzjonijiet u l-għanijiet ġenerali biex jiġġieldu l-ESL?

57. Xi nuqqasijiet instabu fil-proċeduri ta' tehid tad-deċiżjonijiet biex jintgħażlu proġetti, fil-proċeduri biex jintgħażlu l-istudenti individwali, u fil-qsim ta' l-informazzjoni fuq l-ESL bejn l-organizzazjonijiet tal-ġestjoni u l-proġetti. Min-naħa l-oħra, instgħabu xi prattiċi innovattivi fejn l-iskejjel lokali u l-kulleġġi ifformaw consortia sabiex jindirizzaw flimkien il-problema ta' l-ESL (ara l-paragrafi 37-43). L-awtoritajiet responsabbli għandhom jiżguraw li proċeduri xierqa għas-selezzjoni tal-proġetti jiġu segwiti, u li benefiċarji individwali ta' l-attivitajiet jiġu magħżula oġġettivament u konsistentement fil-proġetti kollha, permezz ta' applikazzjoni komuni tal-valutazzjoni tar-riskju ta' l-ESL.Ftehim dwar it-tqassim tad-dejta għandu jiġi mwaqqaf u implimentat bejn l-organizzazjonijiet lokali u nazzjonali li huma responsabbli milli jindirizzaw l-ESL fejn permess mill-liġi.

e) Saru attivitajiet ta' kontroll u evalwazzjoni adegwati sabiex jiżguraw li l-azzjonijiet bdew effettivament jindirizzaw il-miri deċiżi?

58. F'bosta każijiet il-korpi implimentattivi għamlu xi kontroll tal-proġetti bil-mira li jiżguraw li dawn bdew jilħqu l-għanijiet tagħhom. Iżda, kien hemm nuqqas ta' koordinazzjoni u tqassim ta' riċerka dwar l-ESL ġo u bejn l-Istati Membri, li rriżulta f'insuffiċjenza fil-benefiċji milħuqa mill-għoti tal-fondi. F'żewġ Stati Membri innovazzjoni waħda utli kienet il-bżonn li l-proġetti jagħmlu valutazzjoni tagħhom stess billi jipprovdu impatti kwantitattivi u kwalitativi ta' l-attivitajiet mwettqa. Madanakollu, valutazzjonijiet totali tal-Programm Operattiv ġeneralment ftit li xejn kienu jagħtu informazzjoni dwar ir-riżultati jew l-impatt ta' l-azzjonijiet ta' l-ESL (ara l-paragrafi 44-50).

59. L-għoti ta' fondi mill-ESF jagħmlu kontributur finanzjarju minuri lejn l-investiment totali fir-riżorsi umani fl-Istati Membri. Biex jiġi immassimizzat l-impatt, allura għandu jiġi applikat b'mod prudenti fl-oqsma ta' bżonn partikolari li juru b'mod ċar il-valur miżjud fil-Komunità. Il-ġlieda kontra t-tluq kmieni mill-iskola hija waħda min dawn l-oqsma. Iżda, il-mod li bih l-għoti tal-fondi jista jgħin jikkontribwixxi bl-aħjar mod possibbli biex jitnaqqas l-ESL jiddependi fuq il-bżonnijiet speċifiċi ta' l-Istati Membri, l-eżistenza ta' politika nazzjonali tajba u ta' sostenn, u l-mod li bih l-għoti ta' fondi jiġi applikat.

60. Biex l-ESF ikun għodda effettiva biex jintlaħqu l-għanijiet ta' l-Aġenda ta' Liżbona biex jiġi ikkumbattut l-ESL, għandu jkun applikat fuq strateġiji maħsuba sew, li jindirizzaw il-bżonnijiet prijoritizzati u li jimmiraw lejn għanijiet operazzjonali speċifiċi. Barra dan, għandu jkun soġġett għal prattiċi ta' ġestjoni tajba li huma konformi mal-livelli ta' żvilupp tal-ġestjoni li huma ġeneralment aċċettati (ara l-paragrafi 18-50). Meta titqies l-importanza li prattika ta' ġestjoni tajba fl-oqsma tad-diagnostics targeting, l-allokazzjoni u l-evalwazzjoni tar-riżorsi, rigward it-tluq kmieni mill-iskola l-Kummissjoni għandha, bi sħubija ma' l-awtoritajiet nazzjonali, tiffaċilita l-iżvilupp u l-tqassim ta' l-aħjar prattika f'dawn l-oqsma, sabiex ikabbru l-impatt ta' l-għoti ta' fondi mill-Komunità.

Dan ir-rapport ġie adottat mill-Qorti ta' l-Awdituri fil-Lussemburgu fil-laqgħa tagħha tat-23 ta' Frar 2006. Għall-Qorti ta' l-Awdituri Hubert WEBER President

(1) Persuna li titlaq mill-iskola kmieni ġiet definita bħala żgħażagħ ta' bejn it-18 u l-24 sena b'livell ta' edukazzjoni sekondarja (lower secondary education) jew inqas li mhumiex fl-edukazzjoni jew taħriġ.

(2) Eurostat, Labour Market Survey (Eurostat, L-Istima tas-Suq tax-Xogħol)

(3) Edukazzjoni sekondarja jew it-tieni stadju ta' l-edukazzjoni bażika (Lower secondary education or second stage of basic education). Il-kontenut ta' l-edukazzjoni f'dan l-istadju huwa tipikament mfassal biex jikkompleta d-dispożizzjoni ta' l-edukazzjoni bażika mibdija f'ISCED livell 1. F'ħafna, jekk mhux fil-pajjiżi kollha, l-għan edukattiv huwa li jqiegħed il-bażi għal tagħlim għal tul il-ħajja u l-iżvilupp uman. Ġeneralment, il-programmi f'dan il-livell huma aktar mfassla madwar orjentament aktar ibbażat lejn is-suġġett u jużaw għalliema aktar speċjaliżżati u bosta drabi b'ħafna mill-għalliema ikunu speċjaliżżati fil-qasam li jkunu qed jgħallmu. L-implimentazzjoni sħiħa ta' kapaċitajiet bażiċi sseħħ f'dan il-livell. It-tmiem ta' dan il-livell ħafna drabi jikkoinċidi mat-tmiem ta' l-iskola obligatorja, fejn din ta' l-aħħar teżisti.

(4) Persuna li titlaq kmieni mill-iskola ġiet definita bħala n-numru ta' żgħażagħ bejn it-18 u l-24 sena b'livell ta' edukazzjoni mhux aktar minn dik sekondarja jew inqas u li m'għadhomx f'aktar edukazzjoni jew taħriġ.

(5) Skond ir-rapport tal-Kummissjoni fl-2002, Il-miri Ewropej dwar l-edukazzjoni u t-taħriġ: bħala segwitu għall-Kunsill Ewropew ta' Liżbona, il-medja ta' l-UE kienet ta' 19 %. Dan ir-rapport kien jgħid li ħafna attivitajiet (gwida edukattiva; sistema ta' prevenzjoni u avviż; għajnuna individwali għal gruppi li qegħdin fir-riskju u miżuri ta' diversifikazzjoni tal-kontenut tat-tagħlim u l-aproċċ) bdew jiġu stabbiliti biex jindirizzaw il-problema.

(6) Deċiżjoni tal-Kunsill 2002/177/KE tat-18 ta' Frar 2002 (ĠU L 60, 1.3.2002, p. 60).

(7) COM(2005) 549 tat-30 ta' Novembru 2005, p. 19.

(8) Rapport tal-Kummissjoni dwar Il-miri Ewropej dwar l-edukazzjoni u t-taħriġ: bħala segwitu għall-Kunsill Ewropew ta' Liżbona', COM(2002) 629 finali ta' l-20 ta' Novembru 2002, mhux ippubblikat fil-Ġurnal Uffiċjali.

(9) ĠU L 161, 26.6.1999, p. 1.

(10) ĠU L 63, 3.3.2001, p. 21.

(11) Artikoli 34(1)(c) u 37.

(12) Opinjoni Nru 2/2005 fuq il-proposta tar-Regolament tal-Kunsill li jistabilixxi dispożizzjonijiet ġenerali fuq il-Fond Ewropew ta' Żvilupp Reġjonali, il-Fond Soċjali Ewropew u l-Fond ta' Koeżjoni (COM(2004) 492 finali ta' l-14 ta' Lulju 2004) (ĠU C 121, 20.5.2005, p. 14).

(13) Komunikazzjoni tal-Kummissjoni: Linji gwida għall-iprogrammar fil-perijodu 2000-2006, Parti 2: C: l-ippromwoviment ta' l-impjieg, kapaċitajiet u mobilità permezz tat-tagħlim għal tul il-ħajja, 1 ta' Lulju 1999.

(14) L-ekonomija ta' l-UE: Reviżjoni 2004, Working paper tal-persunal tal-Kummissjoni, SEC(2004) 1368 tas-26 ta' Ottubru 2004, Paragrafu 4.1. M'hemmx evidenza solida li l-edukazzjoni tinfluwenza r-rata totali ta' l-impjieg…minn parti minħabba li r-riċerkaturi ma għandhomx aċċess għad-dejta…dwar il-kompetenzi funzjonali, kif oppost għas-snin ta' skola. Min-naħa l-oħra, tħeġġiġ biex iżjed nies itemmu l-iskola sekondarja jkollu l-effett li jibbilanċja l-kapaċitajiet u jista' jkun mistenni li jkollu impatt pożittiv fuq terminu twil.

(15) Spanja (Andalusija), Franza, Portugall, Olanda u r-Renju Unit.

(16) F'xi każijiet dawn l-ammonti huma estimi, minħabba n-nuqqas ta' figuri eżatti għall-attivitajiet ta' l-ESL.

(17) Nefqa attwali għall-2000-2002 biss.

(18) Nefqa attwali għall-2000-2001 biss.

(19) Spanja, Franza, Portugall u r-Renju Unit.

(20) Improving Student retention and Achievement, P. Martinez, 2001, Learning and Skills Development Agency.

(21) Spanja (Andalusija), Franza, Portugall, u r-Renju Unit.

(22) Sors: Servizzi Statistiċi tad-DfES.

(23) Spanja, l-Olanda u r-Renju Unit.

(24) “Constructions sociales des absentéïsmes et des décrochages scolaires en France et en Angleterre”, Marzu 2003, Rapport għad-Direttorat ta' l-Iżvilupp u l-Iprogrammar tal-Ministeru ta' l-Edukazzjoni, Franza mingħand Le Laboratoire de recherches sociales en éducation et formation — FARSEF — Observatoire Européen de la Violence Scolaire“(Il-Laboratorju tar-riċerki soċjali fl-edukazzjoni u l-formazzjoni — FARSEF — Osservatorju Ewropew tal-Vjolenza Skolastika)”.

(25) Spanja (Andalusija) u l-Olanda.

(26) Irlanda, Franza u r-Renju Unit.

(27) Youth Inc.

(28) Portugall u Spanja (Andalusija and Katalonja).

(29) Irlanda, Franza, l-Olanda u r-Renju Unit.

(30) Ittra tal-Ministeru ta' l-impjieg, ix-xogħol u l-koeżjoni soċjali, 6 ta' Awwissu 2004.

(31) Ċirkulari 03/06 ta' Marzu 2003 tal-Kunsill tat-Tagħlim u l-Kapaċitajiet msemmi “Strategic Area Reviews” (Eżaminazzjonijiet ta' Qasam Strateġiku).

(32) Spanja, Franza, Irlanda, l-Olanda, Portugall u r-Renju Unit.

(33) Future Train.

ANNESS 1 PERSENTAĠĠ TOTALI TAL-POPOLAZZJONI TA' BEJN IT-18 U L-24 SENA B'LIVELL TA' EDUKAZZJONI LI MA JAQBIŻX DIK SEKONDARJA U MINGĦAJR AKTAR EDUKAZZJONI JEW TAĦRIĠ “Żgħażagħ li jitilqu mill-iskola kmieni” tirreferi għall-persuni ta' bejn it-18 u l-24 sena li jaqgħu taħt dawn iż-żewġ kundizzjonijiet: l-għola livell ta' edukazzjoni jew taħriġ miksub huwa ISCED 0, 1 jew 2 u skond kif wieġbu fl-istħarriġ pepsuni li ma rċevew ebda edukazzjoni jew taħriġ fl-erba' ġimgħat ta' qabel l-istħarriġ (numeratur). Id-denominatur jikkonsisti mit-total tal-popolazzjoni ta' l-istess grupp ta' età, minbarra t-tweġibiet għad-domandi “l-għola livell ta' edukazzjoni jew taħriġ miksub'u'parteċipazzjoni fl-edukazzjoni u t-taħriġ”. Kemm in-numeraturi u d-denominaturi huma meħuda mill-Istħarriġ għall-Popolazzjoni Totali tal-Ħaddiema ta' l-UE. 1994 1995 1996 1997 1998 1999 2000 2001 2002 2003 2004 UE (25 pajjiż) — — — — — — 17,2(i) 16,9(i) 16,5(i) 15,9(b) 15,9(i) UE (15-il pajjiż) — — 21,7(e) 20,7(e) — 20,5(i) 19,3(i) 18,8(i) 18,5(i) 18,1(b) 18,0(i) Belġju 16,1 15,1 12,9 12,7 14,5 15,2(b) 12,5 13,6 12,4 12,8 11,9(b) Repubblika Ċeka — — — — — — — — 5,5 6,0(b) 6,1 Danimarka 8,6 6,1 12,1 10,7 9,8 11,5 11,6 8,8 8,4 10,0(b) 8,1 Ġermanja — — 13,3 12,9 — 14,9 14,9 12,5 12,6 12,8(i) 12,8(p) Estonja — — — — 12,6 14,0 14,2 14,1 12,6 11,8 13,7 Greċja 23,2 22,4 20,7 19,9 19,8 17,8 17,1 16,5 16,1 15,3(b) 15,3(p) Spanja 36,4 33,8 31,5 30,3 29,8 29,5 28,8 28,6 29,0 29,8 30,4 Franza 16,4 15,4 15,2 14,1 14,9 14,7 13,3 13,5 13,4 13,7(b) 14,2 Irlanda 22,9 21,4 18,9 18,9 — — — — 14,7 12,1(b) 12,9(p) Italja 35,1 32,8 31,7 30,1 28,4 27,2 25,3 26,4 24,3 23,5 23,5(p) Ċipru — — — — — 15,0 15,1 14,8 14,0 15,1(b) 18,4 Latvja — — — — — — — — 19,5 18,1 15,6 Litwanja — — — — — — 16,7 13,7 14,3(b) 11,8 9,5(b) Lussemburgu 34,4 33,4 35,3 30,7 — 19,1(b) 16,8 18,1 17,0 17,0(p) — Ungerija — — — 17,8 15,9 13,0 13,8 12,9 12,2 11,8(b) 12,6 Malta — — — — — — 54,2 54,4 53,2 48,2 45,0(b) Olanda — — 17,6 16,0 15,5 16,2 15,5 15,3 15,0 15,0(p) — Awstrija — 13,6 12,1 10,8 — 10,7 10,2 10,2 9,5 9,2(b) 9,2 Polonja — — — — — — — 7,9 7,6 6,3 5,7(b) Portugall 44,3 41,4 40,1 40,6 46,6(b) 44,9 42,6 44,0 45,1 40,4 39,4(b) Slovenja — — — — — — — 7,5 4,8(u) 4,3(u) 4,2(u) Slovakkja — — — — — — — — 5,6 4,9(b) 7,1 Finlandja — — 11,1 8,1 7,9 9,9 8,9(b) 10,3 9,9 8,3(b) 8,7 Żvezja — — 7,5 6,8 — 6,9 7,7 10,5(b) 10,4 9,0(b) 8,6 Renju Unit 32,3 — — — — 19,7(i) 18,3(i) 17,6(i) 17,7(i) 16,7(i) 16,7(p) (—) Mhux disponibbli, (i) Ara l-kaxxa hawn taħt, (b) Break in series, (e) Valur stmat, (p) Valur proviżjonali, (u) Data mhux affidabbli u ċerta. Indikaturi Strutturali tal-Eurostat/Koeżjoni Soċjali/Żgħażagħ li jitilqu kmieni mill-iskola Persentaġġ tal-popolazzjoni b'età ta' bejn it-18 u l-24 sena b'livell ta' edukazzjoni mhux aktar minn dik sekondarja u mingħajr aktar edukazzjoni jew taħriġ.i: NotiMinħabba l-implimentazzjoni ta' kunċetti u definizjonijiet armoniżżati fl-istħarriġ, l-informazzjoni dwar l-edukazzjoni u t-taħriġ għandha nuqqas ta' komparabbiltà mas-snin ta' qabel minn: — 2003 fil-CZ, DK, EL, IE, CY, HU, AT, SI, FI, SE, NO, CH u mill-2004 fil-BE, LT, MT, PL, PT u RO minħabba rapport ta' fatti aktar wiesa mill-attivitajiet mgħallma. — 2003 fl-SK minħabba r-restrizzjonijiet tas-self-learning. — 2003 fl-DE minħabba l-esklużjoni tal-korsijiet għall-interess personali. — 1999 fl-NL, 2000 fil-PT, 2003 fi FR u CH minħabba tibdil fil-perjodu ta' referenza (qabel kien ta' ġimgħa qabel l-istħarriġ; CH: 12 il-xahar għat-tagħlim vokazzjonali minflok 4 ġimgħat). — LU (1999) minħabba definizzjoni ġdida tal-livell sekondarju. — UE15, Żona Ewropea, UE25, konsegwentement. Minħabba t-tibdil fil-karatteristiċi ta' l-istħarriġ, id-data għandha nuqqas ta' komparabbiltà mas-snin ta' qabel fl-IT (mill-1993), PT (mill-1998), BE u UK (mill-1999), FI (mill-2000), SE u BG (mill-2001), LV u LT (mill-2002), HU (mill-2003), FI (Jannar, Frar u Marzu ta' l-2003) u AT (April, Mejju u Ġunju ta' l-2003).Fil-DK, LU, IS, NO, EE, LV, LT, CY, MT u SI, il-grad għoli ta' varjazzjoni tar-riżultati fuq medda ta' żmien hija minn parti influwenzata minnħabba li l-kampjun huwa żgħir.F'CY, il-popolazzjoni ta' referenza (denominatur) teskludi l-istudenti barra mill-pajjiż.It-totali ta' l-UE huma miġbura: — sa l-1999, fuq il-bażi tad-data disponibbli għall-pajjiż, — sa l-1999, permezz ta' riżultati annwali disponibbli l-aktar qrib fil-każ ta' data nieqsa dwar il-pajjiż u fil-każ ta' data proviżjonali dwar ir-Renju Unit (il-livelli kollha tal-GCSE esklużi sakemm definizzjoni ġdida ta' ISCED 3c tiġi implimentata fl-2005 fuq livell ta' l-UE). Sors: Eurostat.

ANNESS 2 PROGRAMMI VVERIFIKATI FL-ISTATI MEMBRI SPANJA “Programmi ta' Garanzija Soċjali (SGP)” Andalusija — Objettiv 1 OP, Axe 4A miżura 15 A X'kienet in-natura tal-programm? Il-Programmi ta' Garanzija Soċjali huma immirati lejn dawk l-istudenti li, minkejja korsijiet kurrikulari speċjali, ma kisbux il-livelli minimi meħtieġa li jintitolawhom għal diploma ta' livell post sekondarju. L-għan hu li tiġi iffaċilitata t-tranżizzjoni tagħhom fis-suq tax-xogħol, waqt li tingħatalhom il-possibilità li jkomplu l-istudji permezz ta' Taħriġ Vokazzjonali Speċifiku intermedju. L-età ta' dawk li jipparteċipaw hija ġeneralment bejn is-16 u l-21 sena u l-korsijiet idumu għal żmien akkademiku minn sitt xhur sa sentejn. Kull klassi jkollha massimu ta' 20 student. Liema attivitajiet kienu kofinanzjati? L-SGPs huma programmi nazzjonali implimentati fl-iskejjel tal-gvern mid-Dipartiment ta' l-Edukazzjoni fir-reġjun skond ir-regolamenti speċifiċi tar-reġjun. Il-programmi għandhom struttura komuni li tikkonsisti f'ħames oqsma: taħriġ vokazzjonali speċifiku (snajja vokazzjonali); taħriġ fuq ix-xogħol u servizz ta' pariri; servizz ta' pariri bażiċi dwar l-edukazzjoni u kapaċitajiet soċjali; attivitajiet kumplimentari. Dawn il-programmi jistgħu wkoll jimmiraw gruppi speċifiċi, per eżempju żgħażagħ bi bżonnijiet edukattivi speċjali; dawk li ġejjin minn minoritajiet etniċi żvantaġġati; ħabsin, eċċ. L-azzjonijiet jistgħu jiġu mwettqa minn skejjel sekondarji, muniċipji lokali u għaqdiet mhux bi skop ta' qliegħ. Liema aspetti partikolari influwenzaw l-effettività tal-programmi? It-tixrid ta' l-informazzjoni dwar il-korsijiet, permess ta' siti, workshops, posta, reklami, etc., żguraw għarfien wiesa tal-Programmi ta' Garanzija Soċjali. Il-livell għoli ta' interess impenn u dedikazzjoni minn naħa ta' l-implimentaturi tal-programmi ġie meqjus mill-verifika bħala fattur importanti għas-suċċess tal-programm. Iżda, waħda mid-diffikultajiet kienet in-nuqqas ta' bażi analitika korretta biex tiġi indirizzata l-problema ta' l-ESL u n-nuqqas ta' valutazzjoni speċifika u azzjonijiet biex tkompli tiġi segwita l-miżura. Katalonja — Objettiv 3 OP, miżura 4.4 X'kienet in-natura tal-programm? Għalkemm SGPs kienu introdotti fi Spanja biss fl-1992, id-Dipartimenti ta' l-Edukazzjoni u l-Impjieg fil-Katalonja kienu qed jimplimentaw korsijiet simili, li jindirizzaw il-bżonnijiet ta' studenti mingħajr diploma, mill-1986/87. Il-korsijiet ta' l-SGP huma ġeneralment implimentati mid-Dipartiment ta' l-Edukazzjoni b'kollaborazzjoni mal-muniċipji, barra mis-sistema edukattiva normali. Liema attivitajiet kienu kofinanzjati? Il-korsijiet kienu jinkludu, l-ewwel nett, taħriġ bażiku mmexxi minn żewġ għalliema f'isem id-Dipartiment ta' l-Edukazzjoni u l-muniċipji, u fit-tieni nett, taħriġ vokazzjonali. Liema aspetti partikolari influwenzaw l-effettività tal-programm? Il-korsijiet huma pjanati u koordinati annwalment għal kull muniċipju mid-Dipartiment, skond analiżi ta' bżonnijiet. Il-ġestjoni diretta ta' dawn l-SGPs u korsijiet simili mid-Dipartiment b'kollaborazzjoni mal-muniċipji tiggarantixxi l-eżistenza ta' provvista minima ta' korsijiet u wkoll l-istabilità tal-programm. L-implimentazzjoni ta' dawn il-korsijiet għal bosta snin mill-istess għaqda kienet ukoll ta' valur miżjud fir-rigward ta' esperjenza u abiltà. L-evalwazzjoni kienet ukoll parti importanti tal-programm, li għamel sorveljanza u evalwazzjonijiet tal-progress u l-kisbiet ta' l-istudenti. Xi karatteristiċi importanti għas-suċċess tal-programm kienu: il-fatt li l-korsijiet kienu essenzjalment ibbażati fuq suġġetti prattiċi, ġeneralment implimentati barra mis-sistema ta' l-iskola, mogħtija minn żewġ għalliema biss għat-tul tal-kors kollu, u fi klassijiet żgħar (normalment ta' 15) li taw lok għal żvilupp ta' relazzjonijiet personali aktar mill-viċin. Il-kontinwità ta' l-għaqda responsabbli sena wara sena ukoll għamlitha possibli li takwista kapaċitajiet importanti u tat lok għall-ħolqien ta' netwerk li ffaċilita t-tpartit ta' prattiċi tajba u livell għoli ta' assistenza u sorveljanza ta' kull kors. FRANZA Edukazzjoni tul il-ħajja u tagħlim, Objettiv 3, Dokument ta' Programmazzjoni Waħdieni għall-2000-2006 X'kienet in-natura tal-programm? L-ESF għen fit-tnaqqis ta' l-ESL fi Franza permezz ta' tlett attivitajiet separati miġbura fil-Qasam ta' Politika għal Tul il-Ħajja f'Objettiv 3, Dokument ta' Programmazzjoni Waħdieni għall-2000 sa l-2006. Dawn ġew miġbura taħt l-għan li “tingħata tieni opportunità lil żgħażagħ li telqu mis-sistema edukattiva qabel iż-żmien.” L-aproċċ prinċipali kien li jiġu megħjuna azzjonijiet eżistenti definiti taħt r-regolamenti nazzjonali u mmirati biex jgħinu l-istudenti biex itemmu l-edukazzjoni post sekondarja. Skond id-definizzjoni ta' l-ESL, madwar 60 000 u 150 000 żgħażugħ/a jitilqu mill-iskola mingħajr ebda kwalifika. Il-persentaġġ ta' żgħażagħ bejn it-18 u l-24 sena b'mhux aktar minn livell ta' edukazzjoni sekondarja ġie stmat li kien 14,2 % (2004 (1)). Liema attivitajiet kienu kofinanzjati? Il-Pjan ta' Integrazzjoni Soċjali (“Mission Générale d'Insertion” — MGI) jikkonsisti f'korsijiet speċjali immirati biex jimmotivaw u jinkoraġixxu studenti biex jiksbu aktar kwalifiki. L-istudenti ammessi għal dawn il-korsijiet kellhom il-fuq minn 16-il sena, ma kinux daħlu f'edukazzjoni post-sekondarja u kienu qed jiltaqgħu ma' diffikultajiet fl-iskola jew kienu ilhom nieqsa mill-iskola għal perjodu ta' inqas minn sena. Taħt ir-regolamenti lokali dawn l-istudenti setgħu jitolbu laqgħa ta' evalwazzjoni ma' l-għaqda ta' l-iskola u ma' psikologu edukattiv. Imbagħad bord ta' ammissjoni tal-kors kien jipproponi kors adegwat ta' għajnuna lill-istudent konċernat, dan kien jiġi miftiehem maż-żgħażugħ/a wara laqgħa mat-tim tal-kors. Klassijiet bi bżonnijiet speċjali (dispositifs relais) kienu maħsuba għal studenti li kienu jattendu l-iskola sekondarja u li kienu jsibu diffikultà biex jitgħallmu. Dawn kienu klassijiet żgħar ta' mhux aktar minn 12-il student, immirati biex jindirizzaw il-bżonnijiet speċifiċi tagħhom. Kurrikula personalizzati, orarji u attivitajiet extra-kurrikulari (eż. sport) kienu jgħinu żgħażagħ skuntenti biex jintegraw lura fil-kurrikula edukattivi normali. “Azzjonijiet ta' Gwida” (les actions pilotes) kienu proġetti speċifiċi ibbażati fuq il-bżonnijiet lokali. Tipikament dawn kienu jiprovdu lill-istudenti b'attivitajiet extra-kurrikulari (klassijiet wara il-ħinijiet regolari ta' l-iskola għax-xogħol tad-dar; ħarġiet; attivitajiet kulturali, artistiċi, u sportivi eċċ.). Dawn kienu jgħinu liż-żgħażagħ ta' età bejn il-15 u 20 sena biex jiddefinixxu l-għażliet tal-karrieri u jieħdu esperjenza ta' xogħol f'intrapriżi lokali. Il-proġett ta' gwida l-“iskola tat-tieni opportunità” immira biex jintegra żgħażagħ fid-dinja ekonomika billi pprovda korsijiet magħmula skond il-bżonnijiet speċifiċi ta' l-istudenti u esperjenza tax-xogħol għal studenti akbar fl-età li telqu mill-edukazzjoni prematurament. Fondi ġew ukoll irċevuti permezz ta' taxxa ta' l-intrapriżi lokali mħallsa mill-kumpaniji. Il-tul tal-korsijiet kien ta' bejn 8 sa 10 xhur. Liema aspetti partikolari influwenzaw l-effettività tal-programm? Aspett wieħed importanti tal-korsijiet u l-attivitajiet kien il-grad li bih dawn ġew adattati għal bżonnijiet speċifiċi ta' l-istudenti. Fl-Akkademja ta' Metz, l-azzjoni ta' l-MGI msejjħa “korsijiet ta' għajnuna għall-integrazzjoni professjonali” kienet azzjoni flessibli li fiha l-għażla tas-suġġetti tal-korsijiet ma kinetx determinata minn qabel iżda kienet ibbażata fuq il-bżonnijiet ta' l-istudenti immirati. IRLANDA Objettiv 1, 2000-2003 Irlanda, Miżura 05, Impieg u Riżorsi Umani, Programm għall-Kompletazzjoni ta' l-Iskola X'kienet in-natura tal-programm? Il-programm kien immexxi b'mod ċentrali mid-Dipartiment ta' l-Edukazzjoni u x-Xjenza. Fl-ewwel fażi database nazzjonali ta' studenti u skejjel kienet ta' bażi sabiex issir analiżi dettaljata ta' l-istudenti primarji u post-primarji (ta' età bejn is-7 u 18-il sena) li jitilqu mill-iskola qabel iż-żmien. Imbagħad, l-iskejjel kienu mpoġġija f'ordni ta' preċedenza billi ġiet applikata formula li tkejjel l-iżvantaġġ edukattiv (weighted educational disadvantage formula). Permezz ta' invit, l-iskejjel kienu jissottomettu pjanijiet ta' azzjoni bid-dettalji ta' l-ispejjeż ta' l-attivitajiet proposti mmirati biex jevitaw l-ESL. Fit-tieni fażi tal-programm, il-consortia ta' skejjel u organizzazzjonijiet involuti fl-iżvilupp taż-żgħażagħ u l-komunità lokalment kienu jilqgħu s-sottomissjonijiet u proposti għall-għoti ta' fondi u kienu jiġu ikkunsidrati biex jitressqu bħala proposti taħt il-Programm għall-Komplettazzjonit ta' l-Iskola. Wara l-evalwazzjoni u l-approvazzjoni, l-għoti ta' fondi annwali kienet allokata fuq bażi ta' costed joint Action Plans. L-iskola li kienet tmexxi l-proġett ħadet ħsieb il-ġestjoni tal-proġett kollu u ikkordinat il-bżonnijiet u l-attivitajiet ta' skejjel oħra u primary feeder schools fil-lokalità tagħha. Liema attivitajiet kienu kofinanzjati? Wieħed mill-użi l-aktar konkreti u ta' benefiċju tal-fondi kien it-titjib tas-sistemi ta' reġistrazzjoni ta' l-attendenza u sorveljanza fl-iskejjel, permezz tal-komputerizzazzjoni u bidu ta' proċeduri biex isegwu. Id-diretturi ta' l-iskola qalu li dan kellu effett pożittiv, mhux biss fuq l-imġieba ta' l-istudenti, imma ukoll fuq l-attitudni tal-ġenituri. Il-fondi ġew ukoll użati sabiex jinħolqu gruppi iżgħar bi bżonnijiet speċjali ġo l-iskola, jiġu mwaqqfa breakfast clubs u jiġu provduti attivitajiet extra-kurrikulari mmirati biex jimmotivaw l-istudenti u jnaqqsi l-assentejiżmu. Liema aspetti partikolari influwenzaw l-effettività tal-programm? Għalkemm il-ġestjoni kienet b'mod ċentrali, il-Programm kien ibbażat fuq approċċ li jinkludi bosta aġenziji kif ukoll il-komunità. F'ħafna mill-proġetti li ġew osservati dan l-approċċ integrat kien partikolarment effettiv biex tingħata għajnuna importanti, kemm finanzjarja u teknika, mill-aġenziji komunitarji lokali, u b'mod partikolari minn Soċjetajiet Lokali. Per eżempju, f'każ minnhom (2) is-Soċjetà Lokali provdiet il-kompetenzi tagħha għall-preparazzjoni ta' Pjan ta' Azzjoni komprensiv u professjonali. Il-proġetti osservati ukoll urew is-suċċess tal-programm fir-rigward ta' “benefiċji tal-proċess”. Kelliem għal wieħed mill-proġetti qal li meta wieħed ikun armat lejn l-implimentazzjoni ta' Pjan jagħmel differenza kbira anke jekk dan ma jkollux il-flus kollha [mixtieqa minnu]. Xi proġetti wkoll identifikaw bidla fl-attitudni fost l-għalliema u l-ġenituri fil-mod kif l-iskejjel jindirizzaw il-problema tat-tnaqqis fin-numbri ta' studenti fl-iskejjel u rati għolja ta' studenti li jitilqu mill-iskola: iċ-ċirkustanzi fil-familji hemm mnejn ma nbidlux b'mod sinifikanti imma ċ-ċirkostanzi fl-iskola nbidlu. Fuq kollox, il-verifika wriet il-livell għoli ta' interess ta' l-implimentaturi tal-proġett, l-impenn u d-dedikazzjoni lejn il-programm. Dan kien wieħed mill-fatturi l-aktar importanti għas-suċċess tal-programm. OLANDA Miżura 3.3 E “Il-ġlieda kontra t-tluq kmieni mill-iskola” X'kienet in-natura tal-programm? Il-Ministeru ta' l-Edukazzjoni, Kultura u x-Xjenza, li kien appuntat bħala benefiċarju uniku taħt il-miżura, offra fondi lill-iskejjel u l-organizzazzjonijiet li jipprovdu taħriġ vokazzjonali bħala għajnuna ta' proġetti immirati biex jindirizzaw l-ESL. Peress li l-iskejjel fl-Olanda huma awtonomi, huma fil-libertà li jidħlu jew ma jidħlux f'dawn il-proġetti. Il-parteċipazzjoni ta' l-iskejjel u l-organizzazzjonijiet f'dawn il-proġetti sa l-2004 kienet bil-mod, iżda applikazzjonijiet għall-kofinanzjament mill-ESF taħt il-miżura huma mistennija mill-awtoritajiet biex jassorbu l-fondi disponibbli fil-perijodu 2000-2006. Liema attivitajiet kienu kofinanzjati? L-iskejjel kienu mistiedna biex joħolqu proġetti dwar suġġett jew suġġetti stipulati mill-leġiżlazzjoni nazzjonali. Dawn kienu jinkludu: żvilupp u koordinament ta' gwida għall-karrieri individwali, pariri għall-istudenti u għaqdiet ta' għajnuna (care teams); żvilupp ta' proċeduri u strumenti għad-dħul u l-valutazzjoni ta' l-istudenti; żvilupp ta' netwerking fl-iskejjel; arranġamenti ta' tranżizzjoni bejn edukazzjoni vokazzjonali preparatorja u sekondarja; koordinazzjoni ma' pjanijiet ta' azzjoni komunitarji biex jindirizzaw l-ESL; ċertifikazzjoni ta' taħriġ għal oqsma ġodda fis-suq tax-xogħol lokali, b'kooperazzjoni mas-suq u l-industrija lokali; għajnuna mill-iskejjel għall-ġenituri tat-tfal fir-riskju. Il-kriteri li bihom jiġu mmirati l-istudenti kienu definiti ukoll mill-leġiżlazzjoni nazzjonali bħal: studenti taħt l-età ta' 23 sena, li jattendu skejjel ta' edukazzjoni vokazzjonali, li ma kisbux “kwalifikazzjoni ta' bidu” (livell 2 edukazzjoni vokazzjonali), u, fl-opinjoni ta' l-iskejjel, fir-riskju ta' l-ESL. Liema aspetti partikolari influwenzaw l-effettività tal-programm? L-iskejjel kienu fil-libertà li jifformulaw il-proġetti tagħhom tal-ESF, sakemm dawn kienu jaqgħu taħt is-suġġetti iffissati mill-leġiżlazzjoni nazzjonali. Il-Ministeru ma kienx jimponi regoli oħra, anqas ma kien jagħti gwida għall-proġetti speċifiċi. Madanakollu kien jippromwovi l-aħjar prattika permezz tal-pubblikazzjoni ta' studji relatati ma' l-ESL, l-istabiliment ta' discussion platforms għall-iskejjel, u t-tixrid ta' l-informazzjoni permezz tal-website. Għalkemm, b'mod ġenerali, is-suġġetti tal-proġett kienu diġà jiġu indirizzati fl-attivitajiet normali ta' l-iskola, il-proġetti ta' l-ESF wessgħu dawn l-attivitajiet għall-benefiċċju ta' l-istudenti fir-riskju. Riżultat ta' dan, il-proġetti kienu minsuġa bħala parti mill-attivitajiet “normali” ta' kuljum ta' l-iskola. Minħabba l-istatus ta' l-iskejjel u d-diversità tal-popolazzjonijiet ta' l-istudenti, fl-għaxart iskejjel li ġew osservati l-approċċ sabiex jindirizzaw l-ESL kien differenti. Xi skejjel iffukaw fuq il-kooperazzjoni mas-servizzi tal-komunità u ma' l-intrapriżi lokali, oħrajn indirizzaw il-problemi waħedhom. Il-grad li fih kienu involuti l-iskejjel fit-tpartit ta' l-informazzjoni (riżorsa importanti fid-disinn ta' proġetti ta' l-ESF) kien ukoll ivarja b'mod konsiderevoli bejn l-iskejjel. Kwistjoni importanti fil-kejl ta' l-ESF hija l-affidabilità ta' l-istatistiċi. Sabiex titjieb l-affidabilità ta' l-istatistiċi dwar l-ESL, il-Ministeru introduċa liġi fl-1999 dwar ir-reġistrazzjoni ta' l-ESL, li rriżulta f'dispożizzjoni ta' statistiċi li kienu affidabbli u kompleti li fuqhom il-Ministeru seta jibbaża l-proċess ta' tehid tad-deċiżjonijiet. PORTUGALL Azzjoni 1.2 ta' PRODEP III “Proviżjoni ta' Korsijiet Alternattivi fuq livell ta' edukazzjoni bażika” X'kienet in-natura tal-programm? L-approċċ prinċipali adottat mill-Portugall biex jindirizza l-ESL kien li jiprovdi korsijiet sekondarji diversifikati u taħriġ vokazzjonali fl-iskejjel. Il-korsijiet kienu definiti taħt ir-regolamenti nazzjonali u jindirizzaw speċifikament studenti ta' 15-il sena u akbar li kienu għadhom ma kisbux livell ta' edukazzjoni sekondarja. Fil-Portugall, in-numbru ta' żgħażagħ ta' età ta' bejn it-18 u l-24 sena b'livell ta' edukazzjoni mhux aktar minn dik sekondarja (lower secondary education) kien stmat għal 45,5 % (2004 (3)). Liema attivitajiet kienu kofinanzjati? F'kampjun ta' tminn proġetti ta' l-iskola vverifikati, il-korsijiet ġew implimentati biex jindirizzaw il-bżonnijiet ta' l-istudenti ta' l-iskola u żgħażagħ oħra fil-lokalità, billi jħalluhom jikkompletaw id-9 sena (edukazzjoni sekondarja) (lower secondary education) u jiksbu kwalifika vokazzjonali. L-istudenti li kienu jattendu l-korsijiet kienu ta' età ta' bejn il-15 u t-18-il sena, li għalkemm ta' età akbar minn dik minima ta' 15-il sena li fiha setgħu jagħżlu jibqawx l-iskola, kienu għadhom ma kisbux diploma tad-9 sena. Dawn l-istudenti kienu prinċiparjament ikkaratterizzati b'falliment fl-iskola jew kellhom jirrepetu xi snin skolastiċi. Il-korsijiet indirizzaw il-bżonnijiet tagħhom billi iffukaw iżjed fuq il-kisba tal-kapaċitajiet vokazzjonali speċifiċi milli fuq suġġetti akkademiċi. Dawn kienu jikludu wkoll esperjenza ta' xogħol fl-intrapriżi, sabiex jimmotivaw l-istudenti biex japplikaw lilhom infushom b'mod prattiku. Dan l-aspett kien importanti peress li dawn l-istudenti kellhom tendenza li aktarx jitilqu mill-iskola u jsibu impieg, minħabba nuqqas ta' motivazzjoni jew minħabba li kienu akbar fl-età minn studenti oħra fil-klassi tagħhom. Liema aspetti partikolari influwenzaw l-effettività tal-programm? F'ċertu skejjel fil-partijiet ċentrali tal-belt ta' Lisbona, il-korsijiet kienu jipprovdu finanzjament ta' attività ġdida biex jgħinu l-iskejjel fejn in-numru ta' studenti kienu qed jonqsu minħabba tibdil demografiku. Per eżempju, Escola Secundária Marquês de Pombal (skola sekondarja tal-gvern ġo Lisbona bi tradizzjoni ta' kompetenzi fl-inġinerija elettrika), li kienet tinsab f'parti qadima tal-belt fejn l-età tal-popolazzjoni kienet qiegħda tikber, implimentat korsijiet vokazzjonali li utilizzaw il-faċilitajiet speċjaliżżati tagħha. Filwaqt li l-iskejjel applikaw għal permessi u l-finanzjament biex jagħmlu dawn il-korsijiet skond id-disponibiltà ta' parteċipanti eliġibli, dijanjosi sistematika u mira ta' studenti li jattendu l-iskola li “jinsabu f'riskju” kienet ukoll parti mill-proċess. Iżda, għalkemm kienet teżisti inizjattiva nazzjonali biex tiġġieled kontra l-impieg tat-tfal, l-ebda inizjattivi speċifiċi ma kienu implimentati ġo l-iskejjel biex jimmiraw l-istudenti taħt il-15-il sena fir-riskju li jitilqu mill-iskola. Il-Pjan ta' Azzjoni Nazzjonali tal-Portugall dwar l-Impieg — NAP (2003-2006) jimmira li jnaqqas l-ESL għal 35 % sa l-2006 u għal 25 % sa l-2010, li b'mod ġenerali huwa konsistenti ma' l-Aġenda ta' Lisbona. Il-kisba ta' dawn il-miri tista' tkun diffiċli, minħabba n-nuqqas ta' strateġija koordinata biex teżamina u tindirizza l-fenomenu ta' l-ESL fl-iskejjel qabel l-età ta' ħmistax il-sena li huwa ż-żmien meta l-fatturi li jikkawżaw l-ESL jkunu fis-seħħ. Iżda, il-Pjan ta' Azzjoni Nazzjonali jipproponi li fil-futur qrib tiġi mwaqqfa sistema li tinduna minn kmieni bl-istudenti fir-riskju li jitilqu mill-iskola u tagħti għajnuna individwali lill-istudenti. IR-RENJU UNIT Objettiv 3, Programm Operattiv għall-Ingilterra u Ġibiltà, 2000-2006, Miżura 2.2 X'kienet in-natura tal-programm? Taħt il-Programm Operattiv ta' Objettiv 3 il-maġġoranza ta' l-azzjonijiet immirati biex jikkumbattu l-ESL kienu inklużi fil-Qasam tal-Politika għall-Inklużjoni Soċjali, Miżura 2.2, li l-għan tagħha kien “l-iżvilupp ta' mezzi kemm lokali kif ukoll mezzi ibbażati skond iż-żona biex jgħinu individwi b'bosta żvantaġġi fis-suq tax-xogħol li jiffaċċjaw ir-riskju ta' l-esklużjoni”. Oriġinarjament il-grupp immirat kien ta' żgħażagħ fl-età ta' bejn it-13 u s-17-il sena fir-risku li jabbandunaw l-iskola. Wara l-evalwazzjoni ta' nofs terminu dan kien limitat għal żgħażagħ bejn is-16 u t-18-il sena li ma kinux fl-edukazzjoni, impieg jew taħriġ. Il-finanzjament ta' l-ESF kien allokat lill-uffiċċji reġjonali governattivi li kienu jallokaw il-fondi permezz ta' proċess dirett ta' tendering skond il-proġetti u permezz ta' arranġamenti kompetittivi ta' kofinanzjament ma' korpi edukattivi ffinanzjati mill-Gvern. Liema attivitajiet kienu kofinanzjati? Il-proġetti kienu bosta u kienu implimentati prinċiparjament minn istituzzjonijiet karitatevoli, skejjel u servizzi ta' gwida dwar it-taħriġ u l-karrieri. L-iskejjel li jipparteċipaw mill-proġetti kienu ġeneralment jagħżlu l-istudenti għall-korsijiet skond l-attitudni, adegwatezza u l-passat edukattiv. Il-korsijiet kienu jvarjaw minn 15 il-ġurnata sa sena, u f'xi każi kienu jinkludu l-introduzzjoni f'xogħolijiet, u joffru taħriġ għall-kapaċitajiet għall-ħajja u vokazzjonali, għoti ta' pariri u għajnuna personali, xogħol ta' grupp, attivitajiet ġo u wara l-iskola, u kurrikula alternattivi. L-istudenti kienu jkomplu jattendu l-iskola barra mill-orarju tal-kors. Il-korsijiet kollha li ġew ivverifikati kellhom bħala għan il-kisba ta' xi kredti edukattivi bħala għajnuna għall-kisba ta' kwalifiċi tal-kapaċitajiet ta' bażi. Liema aspetti partikolari influwenzaw l-effettività tal-programm? Waħda mid-diffikultajiet ta' l-attivitajiet kofinanzjati taħt Miżura 2.2 kienet li ma kienx hemm programm komuni jew struttura ta' karatteristiċi komuni li setgħu jiġu identifikati. Fl-isfond ta' ħafna kliem żejjed dwar l-azzjonijiet nazzjonali li jappellaw għall-edukazzjoni taż-żgħażagħ u gruppi oħra mmirati li kienu jaqgħu taħt l-istess miżura, ma kinetx tidher identità jew rwol speċifiku għall-għoti ta' fondi mill-ESF f'dan il-qasam. In-nuqqas ta' approċċ komuni kien jimmanifesta ruħu wkoll fl-immirar u l-valutazzjoni ta' riskju li kienu marbuta mal-proġetti. Barra dan, in-nuqqas ta' bażi analitika korretta biex tindirizza l-problema ta' l-ESL u n-nuqqas ta' qsim ta' informazzjoni bejn l-organizzazzjonijiet responsabbli fuq livell reġjonali u lokali influwenzaw ukoll l-effettività ta' l-operazzjonijiet. Minkejja dan, prattiċi tajbin kienu evidenti fil-proġetti individwali fir-rigward tal-koordinazzjoni ta' l-iskejjel li bdew jipparteċipaw u l-prattiċi ta' evalwazzjoni. Barra dan, l-għoti ta' fondi ta' l-ESF ħajjar ħafna organizzazzjonijiet volontarji karitattivi biex jagħtu għajnuna sabiex jiġu provduti l-korsijiet u l-attivitajiet. (1) Eurostat Labour Market Survey, 2004 (L-Istima tas-Suq tax-Xogħol tal-Eurostat, 2004). (2) Mullingar Community College (Kulleġġ tal-Komunità ta' Mullingar). (3) Eurostat Labour Market Survey, 2002 (L-Istima tas-Suq tax-Xogħol tal-Eurostat, 2002).

ANNESS 3 PROGRAMMI OPERATTIVI, KORPI IMPLIMENTATTIVI U PROĠETTI VVERIFIKATI Spanja Franza Irlanda Olanda Portugall ir-Renju Unit Programmi Operattivi Andalusija — 2000.ES.16.1.PO.003 — Andalusija, Objettiv 1 OP, Eje 4A medida 15 A- “Programas de Garantía Social para jóvenes con fracaso escolar”. Katalonja -2000.ES.05.3.PO.303 — Katalonja, Objettiv 3 OP; Eje 4 actuación 4.4.1 — Programas de Garantía Social para jóvenes con fracaso escolar. Azzjoni 1 (“Donner une nouvelle chance aux jeunes pour éviter qu'ils quittent prématurément le système scolaire sans qualification” [Opportunitajiet ġodda għaż-żgħażagħ sabiex jiġi prevenut it-tluq qabel iż-żmien tagħhom mill-iskola mingħajr kwalifiki]), ta' Miżura 4 (“Faciliter le passage de l'école au travail” [L-iffaċilitazzjoni tat-tranżiżżjoni mill-iskola għax-xogħol]) ta' Prijorità 3 (“Education et formation tout au long de la vie”) [Edukazzjoni u tagħlim għal tul il-ħajja]) ta' l-ESF Franza Objettiv 2000-2006. Impieg u Riżorsi Umani Objettiv 1 OP, 2000-2006 Irlanda, Miżura 05. SPD Fond Soċjali Ewropew [ESF] Objettiv 3 “Politka attiva dwar is-suq tax-xogħol u tagħlim għal tul il-ħajja”, Prijorità 2, miżura “Bestrijding Voortijdig Schoolverlaten” [Azzjonijiet kontra it-tluq mill-iskola qabel iż-żmien], perijodu 2000-2006. PRODEP III, Azzjoni 1.2. Objettiv 3 OP Ingilterra u Ġibiltà 2000-2006, Miżura 2.2. Korpi implimentattivi ivverifikati UAFSE (Ministeru ta' l-Edukazzjoni) Andalusija: Consejería de Hacienda, Consejería de Educación Delegación Provincial de Sevilla Katalonja: Departament de Treball Dipartiment tat-Tagħlim Dipartiment ta' l-ESF (Ministeru tax-Xogħol); DAF, DEP, DESCO, DRIC (Ministeru ta' l-Edukazzjoni); Direzzjoni Reġjunali tax-xogħol, ta' l-Impieg u tal-Formazzjoni Professjonali (Ile-de-France and Lorraine); Akkademji ta' Créteil u Metz-Nancy. Awtorità tal-Ġestjoni (Dipartiment ta' l-Intrapriżi, Negozju u l-Impieg); Awtorità tal-Ħlas (Dipartiment ta' l-Intrapriżi, Negozju u l-Impieg); Korp Implimentattiv (Dipartiment ta' l-Edukazzjoni u x-Xjenza); Korp Intermedjarju (Kumitat ta' l-Edukazzjoni Vokazzjonali tal-Belt ta' Dublin). Awtorità tal-Ġestjoni (Agentschap SZW). Ministeru ta' l-Edukazzjoni, Kultura u x-Xjenza. PRODEP III centrali u reġjunali (Lisbona u Oporto) dipartimenti. Dipartiment tax-xogħol u l-Pensjonijiet; Dipartmiment għal l-Edukazzjoni u s-Snajja; Uffiċċju tal-Gvern tal-West Midlands; Kunsill tat-Tagħlim u s-Snajja ta' Staffordshire; Awtorità tat-Tagħlim u l- Edukazzjoni ta' Staffordshire; Servizz ta' Connexions; Uffiċċju Governattiv tax-Xlokk; Dipartiment ta' l-Edukazzjoni u x-Xjenza, Dipartimet ta' l-Istatistiċi; Kunsill tat-Tagħlim u s-Snajja ta' Surrey; Kunsill tat-Tagħlim u s-Snajja ta' Hampshire; Servizz tax-Xlokk ta' Connexions. Proġetti Ivverifikati I.E.S. Andrés Benitez, (Andalusija). Skola tat-tieni Opportunità, La Courneuve. Kulleġġ Tullamore. ROC Asa (Amersfoort). E. S. Marquês de Pombal (Lisbona). Youth Inc, Staffordshire Konsorzju ta' kulleġġi, Cannock. I.E.S. San Severiano, (Andalusija). Liċeo professjonali J. P Timbaud. Kulleġġ Komunitarju Mullinger. ROC Hoornbeeck (Amersfoort). E.S. D. José I (Lisbona). Employability Plus, Solent Skill Quest, Portsmouth. I.E.S. Bahía de Cádiz, (Andalusija). Assoċjazzjoni Pierre Kohlmann, Antony. Skola Sekondarja Colaiste Eoin. ROC Oost-Nederland (Hengelo). Provincia Portuguesa da Companhía de Jesus (Santo Tirso). VT Ġestjoni tal-Karrieri t'Isfel, Portsmouth. I.E.S. Virgen de Consolación (Andalusija). Kulleġġ Paul Verlaine, Malzeville. Kulleġġ Komunitarju Jobstown. ROC Twente Plus (Almelo). E. S. Stuart de Carvalhais (Massamá). The Glide Project, Sħubija dwar l-Edukazzjoni Kummerċjali, Gosport. I.E.S. Polígono Sur, (Andalusija). Kulleġġ Jean Moulin, Tomblaine. Skola nazzjonali San Tumas. ROC Koning Willem I ('s-Hertogenbosch), E. S. de Linda-a-Velha (Linda-a-Velha). Future Train, Awtorità tat-Tagħlim u l-Edukazzjoni ta' Stoke. PTT Palau-Solità i Plegamans (Katalonja). LP Fülgence Bienvenüe, Auboué. Skola Sekondarja San Pawl. ROC Aventus (Apeldoorn). Ensiprof (Barcelos). Skillway, Surrey Care Trust, Surrey. PTT Molins de Rei, (Katalonja). Kulleġġ Paul Valéry, Metz. David's CBS Artane. ROC de Graafschap (Doetinchem). Escola Profissional de Santo Tirso (Santo Tirso). PTT Barcelona Nou Barris, (Katalonja). Skola Sekondrja Gorey, Wexford. ROC Nijmegen (Nijmegen). E.S. Anselmo de Andrade (Almada). PTT Martorell, (Katalonja). Kulleġġ Komunitarju Abbey, Wicklow. ROC A12 (Ede). Skola Komprensiva Ballymun. ROC Arcus (Heerlen).